Wanita murung ditemui dalam buaian dekat hutan
Oleh NOOR HAYATI MAMAT

31 Januari 2022, 8:35 pm
MARANG – Wanita kemurungan yang hilang sejak empat hari lalu berjaya ditemui dalam keadaan selamat di dalam kawasan belukar di Kampung Batu Penunggul, di sini hari ini.
Rohana Abu Bakar, 49, ditemui pasukan mencari dan menyelamat sedang duduk di dalam buaian kain di kawasan belukar itu pada pukul 3.30 petang.
Ketua Polis Daerah Marang, Deputi Superintendan Mohd. Zain Mat Dris berkata, ibu kepada tiga anak itu dijumpai kira-kira tiga kilometer dari pondok yang didudukinya.
“Wanita itu berada dalam keadaan sihat, selamat dan tidak mengalami sebarang kecederaan. Setakat ini motif kehilangannya masih belum ketahui,” katanya di sini hari ini.
Terdahulu, Kosmo! melaporkan operasi mencari dan menyelamat Rohana dilancarkan pada pukul 10 pagi hari ini selepas menerima aduan kehilangan wanita itu di Balai Polis Bukit Payung di sini.
Kehilangan wanita yang mengalami kemurungan itu disedari salah seorang anaknya yang menghantar makanan di pondok berkenaan pada pukul 4 petang, Khamis lalu. -K! ONLINE


Pelajar sekolah pamer aksi ‘ala Superman’ ditahan
Oleh NOR SHAFAWATI YUP

31 Januari 2022, 7:10 pm
PORT DICKSON – Tindakan seorang pelajar sekolah membuat aksi berbahaya ala ‘Superman’ membawa padah apabila ditahan polis di kilometer (km) 24, Lebuh Raya Seremban-Port Dickson, di sini hari ini.
Ketua Polis Daerah Port Dickson, Superintendan Aidi Sham Mohamed berkata, remaja lelaki berusia 17 tahun yang merupakan pelajar sebuah sekolah di Cheras, Kuala Lumpur itu ditahan setelah menyerah diri di Balai Trafik Ibu Pejabat Polis Daerah (IPD) Port Dickson pada pukul 9.45 pagi tadi.
“Remaja itu menyerah diri sejurus menyedari dia diburu pihak polis susulan sebuah video tular menunjukkan aksi sekumpulan motosikal dengan salah seorang penunggang membuat aksi ‘superman’ dan berbahaya pada 29 Januari lalu.
“Polis kemudian mengesan sebuah motosikal jenis Modenas Kriss yang membuat aksi berbahaya itu semalam,” katanya dalam kenyataan di sini hari ini.
Menurut beliau, kes disiasat dibawah Seksyen 42(1) Akta Pengangkutan Jalan 1987 kerana memandu atau menunggang secara melulu dan bahaya.
“Jika didapati bersalah boleh dikenakan hukuman penjara kurang lima tahun dan denda RM5,000 hingga RM15,000 termasuk hilang kelayakan lesen memandu lebih lima tahun,” katanya.-K! ONLINE


Polis buat tangkapan baharu jual sijil vaksin palsu
Oleh MOHAMAD NAUFAL MOHAMAD IDRIS

31 Januari 2022, 8:40 pm
SHAH ALAM – Polis Selangor berjaya melakukan tangkapan baharu berhubung kes penjualan sijil vaksinasi palsu.
Ketua Polis Selangor, Datuk Arjunaidi Mohamed berkata, siasatan lanjut masih dijalankan berhubung kes tersebut sebelum memaklumkannya kepada pihak media.
“Kita akan memberikan kenyataan akhbar berhubung tangkapan itu, sebaik sahaja maklumat lengkap diperoleh,” katanya ketika ditemui pemberita selepas meninjau Op Selamat 17 sempena Tahun Baharu Cina di bekas tapak Plaza Tol Sungai Rasau, di sini hari ini.
Kosmo! pada 17 Januari lalu melaporkan taktik licik sebuah klinik di Gombak dekat sini menjual sijil vaksinasi berharga RM500 kepada lebih 5,000 individu sejak tiga bulan lalu terbongkar apabila diserbu polis, 14 Januari lalu.
Dalam serbuan tersebut juga, polis turut menahan tujuh suspek termasuk pemilik klinik berkenaan yang berusia 20 hingga 35 tahun.
Malah, isu tersebut mendapat perhatian Sultan Selangor, Sultan Sharafuddin Idris Shah yang menzahirkan rasa dukacita apabila dimaklumkan mengenai kegiatan tidak bermoral segelintir pengamal perubatan swasta di negeri ini yang didapati menawarkan dan menjual sijil digital vaksin Covid-19 palsu kepada orang ramai. -K!ONLINE


Kebakaran di Pulau Burung hampir padam, tiada lagi asap
Oleh MOHD SYALMIZI HAMID

31 Januari 2022, 8:24 pm
SEBERANG PERAI – Operasi memadamkan kebakaran tapak pelupusan sampah di Pulau Burung, Nibong Tebal di sini yang memasuki hari ke-20 hari ini dijangka ditamatkan dalam masa terdekat apabila kira-kira 98 peratus kebakaran telah dipadamkan.
Tinjauan mendapati asap daripada kebakaran itu telah berkurangan dan tidak lagi dapat dilihat dari jarak jauh.
Difahamkan usaha pemadaman akan diteruskan dengan kerja-kerja pengepam air dan menutup dengan tanah sehingga api dapat dipadamkan sepenuhnya.
Menurut Pengerusi Jawatankuasa Alam Sekitar dan Kebajikan negeri, Phee Boon Poh, kerja-kerja pemadaman akan diteruskan oleh pihak Majlis Bandaraya Seberang Perai dan PLB Terang Sdn. Bhd.
“Berdasarkan maklumat daripada Pengerusi Bencana Daerah Seberang Perai Selatan, kebakaran hampir terpadam keseluruhan iaitu sebanyak 98 peratus,” katanya kepada pemberita hari ini.
Beliau berkata, dua pusat pemindahan sementara (PPS) iaitu di Sekolah Kebangsaan (SK) Saujana Indah dan SK Bakap Indah masih beroperasi dengan menempatkan penduduk dari Ladang Byram dan Kampung Kebun Baru.

Terdahulu, media melaporkan kejadian kebakaran sejak hampir tiga minggu lalu itu membabitkan kawasan seluas kira-kira 11.3 hektar daripada keseluruhan 16.2 hektar.
Kejadian itu menyebabkan sebanyak 86 keluarga dengan kira-kira 400 penduduk yang tinggal berdekatan terpaksa dipindahkan bagi memastikan keselamatan nyawa mereka selain sepuluh buah sekolah turut ditutup tiga hari. – K! ONLINE


NASA naik taraf perisian kesan asteroid ‘Hari Kiamat’
Oleh KOSMO!

31 Januari 2022, 7:00 pm
WASHINGTON – Pentadbiran Aeronautik dan Angkasa Kebangsaan (NASA) mendakwa bahawa agensi berkenaan berupaya mengesan asteroid berbahaya yang boleh memusnahkan Bumi, lapor akhbar Daily Star semalam.
Agensi angkasa lepas Amerika Syarikat (AS) itu telah menaik taraf perisiannya  bagi mengesan asteroid kepada algoritma Sentry-II baharu buat kali pertama dalam tempoh 20 tahun.
Penambah baikan itu  akan membantu NASA meningkatkan pengesanan batu angkasa berbahaya yang menghampiri Bumi.
Makmal Jet Propulsion (JPL) NASA menggunakan perisian khas untuk menganalisis kemungkinan asteroid berbahaya boleh melanggar Bumi.
Ia berfungsi dengan mengimbas senarai asteroid dan orbit serta status bahaya dan mengira jika mana-mana asteroid yang diketahui atau baharu berpotensi melanggar Bumi.
Sistem yang digunakan dikenali sebagai kesan Yarkovsky, merujuk kepada bagaimana asteroid menyerap cahaya matahari dan memancarkannya sebagai haba.

Haba ini memberi kesan kepada laluan asteroid dan boleh menjelaskan kemungkinan ia jatuh ke Bumi. – Agensi


Rusia tuntut penghormatan daripada AS
Oleh KOSMO!

31 Januari 2022, 8:00 pm
MOSCOW – Kerajaan Rusia menegaskan negara itu mahukan satu perikatan yang terhormat dengan Amerika Syarikat(AS) dan menafikan membuat sebarang ancaman peperangan ke atas Ukraine.
Menurut laporan akhbar Bangkok Post semalam, kenyataan itu dibuat selepas Britain mengumumkan sedang melakukan persediaan untuk mengenakan sekatan baharu ke atas Rusia.
Ketegangan meningkat antara Moscow dan Washington selepas kerajaan-kerajaan Barat menuduh Rusia mengumpulkan ratusan ribu tentera di sempadannya dengan Ukraine.
Peningkatan mendadak jumlah tentera itu mencetuskan kebimbangan bahawa Rusia sedang merancang pencerobohan sekali gus membimbangkan negara-negara anggota Pertubuhan Perjanjian Atlantik Utara (NATO).
“Kami mahukan hubungan yang baik, sama rata, saling menghormati dengan AS, seperti dengan setiap negara lain di dunia,” kata Menteri Luar Rusia, Sergei Lavrov kepada TV Rusia.
Tambah beliau, dalam masa sama, Rusia tidak mahu kekal dalam kedudukan yang menyebabkan situasi keselamatan negara itu diancam setiap hari.

Memetik pencerobohan NATO berhampiran sempadan timurnya, Rusia telah mengemukakan tuntutan keselamatan kepada Washington dan pakatan tentera yang diketuai AS itu.
Ini termasuk jaminan bahawa NATO tidak akan menerima ahli baru, khususnya Ukraine dan AS tidak akan menubuhkan pangkalan tentera baru di negara-negara bekas Kesatuan Soviet.
Rusia juga menuntut penarikan balik pasukan NATO yang dikerahkan ke negara-negara Eropah timur.
Lavrov berkata, barisan pertahanan NATO terus bergerak ke arah timur dan menghampiri Ukraine sedangkan negara itu katanya, tidak bersedia untuk bersama NATO.
Presiden Ukraine, Volodymyr Zelensky telah menyeru negara-negara Barat untuk mengelak daripada menimbulkan situasi panik mengenai pertambahan tentera Rusia.
Menteri Luar Ukraine, Dmytro Kuleba pula berkata, ini adalah penting untuk kekal tegas dalam perbincangan dengan Moscow.
Pada Jumaat lalu, Presiden Rusia, Vladimir Putin mengadakan panggilan telefon bersama Presiden Perancis, Emmanuel Macron manakala Perdana Menteri Britain, Boris Johnson dijangka berbincang dengan pemimpin Rusia itu minggu ini.
Rusia telah berulang kali menafikan merancang serangan dan berkata ia tidak mahu memulakan perang.
“Kami tidak mahu perang. Kami tidak memerlukannya sama sekali.
“Rusia juga tidak mengancam Ukraine dalam apa bentuk cara sekalipun dan ia diakui oleh pegawai serta penduduk Ukraine sendiri,” kata Ketua Majlis Keselamatan Rusia, Nikolai Patrushev. – Agensi


Selangor anjur sambutan Tahun Baharu Cina secara maya
Oleh ABDUL RAZAK IDRIS

31 Januari 2022, 7:29 pm
SHAH ALAM – Kerajaan negeri akan menganjurkan sambutan Tahun Baharu Cina secara maya, esok.
Menteri Besar Selangor, Datuk Seri Amirudin Shari berkata, penganjuran melalui platform digital itu akan bermula pukul 9 malam.
Justeru itu, beliau menjemput semua untuk sama-sama menyertai sambutan tersebut selepas selesai menjamu juadah bersama keluarga masing-masing.
“Saya mengharapkan yang terbaik untuk semua untuk terus cekal dan tidak putus asa dan terus bekerja bagi meneruskan kehidupan kita dalam keadaan wabak yang masih menghasilkan varian baharu.
“Saya pasti sambutan kali ini akan penuh meriah walaupun terdapat beberapa Tatacara Pengendalian Piawai (SOP) yang masih perlu kita tepati pada ketika ini,” katanya sempena perutusan Tahun Baharu Cina hari ini.
Dalam pada itu, Amirudin memberitahu, sehingga akhir bulan Januari, Bantuan Selangor Bangkit RM1,000 berjaya diberikan kepada 53,908 keluarga yang terkesan dengan peruntukan RM54.038 juta termasuk bantuan kepada keluarga yang kehilangan ahli tersayang akibat banjir.

Tambahnya, usaha-usaha pembersihan terutamanya di kawasan yang paling terkesan banjir telah siap sepenuhnya dan kini memasuki fasa pemulihan infrastruktur termasuk jalan-jalan negeri, infrastruktur komunikasi serta saliran dan rumah-rumah yang hanyut akibat banjir.
“Selain itu, golongan peniagaan dan industri dijangka turut dijangka turut mendapat limpahan manfaat Belanjawan 2022 kelak hasil daripada peruntukan awalan RM5 juta untuk Pembangunan Kompleks Perumahan Pekerja Selangor.
“Ini melibatkan keluasan 58.67 hektar yang telah dikenalpasti di seluruh negeri bagi menepati Akta 446 yang mampu menjanjikan keselesaan yang lebih baik untuk para pekerja,” jelasnya. -K!ONLINE


Nauraj pecah rekod kebangsaan dua kali dalam tiga hari
Oleh MUHAMMAD ZUHAILY BADLISHAH

31 Januari 2022, 8:35 pm
KUALA LUMPUR – Jagoan lompat tinggi kebangsaan, Nauraj Singh Randhawa sememangnya berada dalam kelas tersendiri pada tahun ini.
Apa tidaknya, atlet dari Johor berusia 30 tahun itu berjaya memadam rekod lompat tinggi dalam dewan kebangsaan sebanyak dua kali dalam tempoh tiga hari.
Terbaharu, Nauraj memperbaharui rekod tersebut dengan catatan 2.27 meter (m) ketika meraih tempat kedua pada kejohanan Hvezdy v Nehvizdech yang diadakan di Tipsport Arena di Prague, Republik Czech semalam (30 Januari).
Catatan itu sekali gus memadam rekod lama yang baru dilakukan Nauraj tiga hari lepas dengan catatan 2.22m dalam kejohanan Kladno Indoor pada Khamis lalu (27 Januari).
“Saya menjadikan pengalaman sebagai kelebihan kerana ini adalah kali ketiga saya bertanding pada kejohanan ini.
“Saya akui trek yang digunakan di sini agak sukar dan bukannya kegemaran saya. Penampilan kali ketiga ini menjadikan saya lebih tenang.

“Saya gembira dengan catatan baharu 2.27m iPB (rekod peribadi dalam dewan) ini,” menurut kenyataan Nauraj yang dipetik daripada laman Instagram peribadinya.
NAURAJ (kiri) berdiri di atas podium bersama juara, Carmoy (tengah) dan Harrison (kanan) yang meraih tempat ketiga kejohanan Hvezdy v Nehvizdech semalam. – IG HVEZDYNEHVIZDECH
Pingat emas acara itu menjadi milik atlet Belgium, Thomas Carmoy, manakala gangsa pula dimenangi JuVaughn Harrison dari Amerika Syarikat.
Sebagai rekod, catatan 2.22m dilakukan Nauraj sebelum ini sudahpun melayakkannya ke Sukan SEA Hanoi di Vietnam yang akan bermula 12 hingga 23 Mei depan.
Catatan baharu 2.27m kali ini pastinya mencerahkan peluang Nauraj yang mungkin sudah sebelah kaki untuk layak bertanding pada Sukan Komanwel 2022 di Birmingham (28 Julai – 8 Ogos) dan Sukan Asia di Hangzhou, China (10 – 25 September). – K! ONLINE


Warge emas hilang ketika cari lembu
Oleh ZAKKINA WATI AHMAD TARMIZI

31 Januari 2022, 7:22 pm
SEREMBAN – Seorang wanita warga emas dipercayai hilang ketika mencari lembu di kawasan ladang sawit di Kampung Sega Tengah, Kuala Sawah, Rantau dekat sini semalam.
Wanita dikenali A. Sivapaki, 62, dipercayai hilang dan tidak pulang ke rumah sejak pukul 11 pagi.
Pegawai Bomba Kanan II dari Balai Bomba dan Penyelamat (BBP) Rantau, Lockmanurhakim Basirun berkata, pihaknya telah menerima panggilan pada pukul 1.15 petang tadi dan memulakan pencarian di sekitar lokasi dia dilaporkan hilang.
Anggota Bomba dari BBP Rantau menjalankan operasi mencari dan menyelamat di sebuah ladang sawit di Kampung Sega Tengah, Kuala Sawah, Rantau, hari ini.
“Saya dimaklumkan mangsa telah memasuki kawasan ladang pada pulang 11 pagi semalam dan tidak pulang ke rumah hingga ke hari ini.
“Pihak bomba telah melaksanakan operasi mencari dan menyelamat sejauh tujuh kilometer,” ujarnya di sini hari ini.
Sementara itu, seorang penduduk kampung, Nazimudin selamat, 73, berkata, Sivapaki sering membawa lembu peliharaanya di kawasan ladang sawit sekitar kampung berkenaan.

“Saya selalu nampak dia jaga dan bawa lembu peliharaannya di kawasan itu setiap pagi hingga ke petang,” katanya. -K! ONLINE


Jangan buang masa dengan lelaki bodoh tak guna – Liyana Jasmay
31 Januari 2022, 6:15 pm
PETALING JAYA – Terkesan melihat banyak perkongsian video memaparkan kekasaran yang berlaku melibatkan pasangan sejak akhir-akhir ini membuatkan pelakon Liyana Jasmay tampil bersuara.
Pelakon berusia 34 tahun itu bertindak mempersoalkan sikap segelintir kaum lelaki yang bergelar suami tetapi tidak menjalankan tanggungjawab sebagai ketua keluarga dengan baik.
Dia berkata demikian merujuk kepada perkongsian sebuah video tular memaparkan pergaduhan yang berlaku antara sepasang suami isteri dan seorang anak mereka di tepi jalan baru-baru ini.
Dalam video tersebut, lelaki itu mengasari isterinya serta cuba membawa lari anak perempuan mereka, namun dihalang oleh dua orang lelaki yang berada di tempat kejadian.
“Nampak banyak sangat video pasal lelaki buat perempuan. Ada lelaki pukul bini tepi jalan dengan anak. Kenapa nak jadi suami kalau perangai macam itu?
“Suka ke pukul anak orang? Kepada lelaki yang buat macam itu di luar sana, sila jangan kahwin atau ada kekasih mahupun ada hati nak ‘try’ gadis,” luahnya.

Barangkali lelah melihat kejadian sama sering kali berlaku dalam masyarakat apatah lagi yang menjadi mangsa adalah kaum wanita, Liyana tampil memberi nasihat.
Katanya, kepada sesiapa wanita yang berdepan kejadian sama tidak kira daripada suami sendiri, tunang mahupun kekasih, segeralah membuat laporan polis.
“Tolonglah buat laporan polis atau tinggalkan saja. Jangan buang masa dengan lelaki bodoh tak guna seperti itu,” katanya.
Sejak minggu lalu, beberapa kejadian suami memukul isteri di khalayak ramai mencuri perhatian netizen yang mengecam tindakan tidak bermoral tersebut.
Antaranya, sebuah video seorang lelaki yang memukul isterinya di hadapan ramai ketika berada di sebuah restoran, namun kejadian tersebut dipercayai berlaku beberapa tahun lalu dan kembali tular dalam internet. – K! ONLINE


Agong, Permaisuri ucap Selamat Tahun Baru Cina
Oleh ALWANI ZAFIRAH

31 Januari 2022, 6:41 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah mengucapkan Selamat Tahun Baru Cina kepada rakyat Malaysia yang menyambut perayaan tersebut.
Ucapan pasangan diraja itu disiarkan dalam satu hantaran menerusi laman Instagram @Istana_Negara pada petang ini.
Yang di-Pertuan Agong dan Raja Permaisuri Agong turut menzahirkan harapan agar rakyat dan keluarga tersayang dilimpahi kesejahteraan, keafiatan dan keceriaan serta menaruh harapan agar sambutan Tahun Baru Cina kali ini dapat mengukuhkan lagi perpaduan dan semangat muhibah sesama rakyat berbilang kaum, agama dan bangsa.
Pasangan diraja itu turut mengingatkan semua supaya sentiasa mengutamakan keselamatan dan kesihatan diri dengan kawalan kendiri serta mematuhi prosedur operasi standard (SOP) yang telah ditetapkan kerajaan. – K! ONLINE


JPA tetapkan syarat pengeluaran GCR
Oleh MOHD. HUSNI MOHD. NOOR

31 Januari 2022, 6:48 pm
PUTRAJAYA – Jabatan Perkhidmatan Awam (JPA) menetapkan beberapa syarat bagi pemberian awal wang tunai gantian cuti rehat (GCR) kepada penjawat awam yang ingin memohon pengeluaran itu.
JPA menerusi kenyataan akhbar hari ini berkata, antara syarat ditetapkan adalah tempoh perkhidmatan pegawai yang boleh dimasuk kira hendaklah tidak kurang daripada 15 tahun dan pemohon perlu mencapai syarat umur 45 tahun.
Menurutnya, syarat lain dikenakan termasuk jumlah GCR yang terkumpul sebelum permohonan pemberian awal wang tunai GCR hendaklah sekurang-kurangnya 80 hari.
“Pemohon juga mestilah bebas daripada sebarang prosiding jenayah atau tindakan tatatertib dan mendapat perakuan daripada Ketua Jabatan,” katanya.
Jelas kenyataan itu, jumlah maksimum pengumpulan GCR yang boleh dibayar sepanjang tempoh perkhidmatan adalah sebanyak 160 hari.
Menurut JPA lagi, pemberian awal wang tunai GCR sebanyak 80 hari hanya boleh dibuat sekali sahaja sepanjang perkhidmatan manakala baki 80 hari GCR terkumpul akan dibayar pada tahun persaraan wajib pegawai.

Katanya, Ketua Jabatan hendaklah menggunakan aplikasi Sistem Pengiraan GCR yang boleh dimuat turun di portal www.jpapencen.gov.my untuk tujuan pengiraan GCR yang tepat bagi pemberian awal award wang tunai GCR.
Surat Edaran boleh dimuat turun melalui portal JPA di https://tinyurl.com/59en9n7v dan maklumat perhubungan berkaitan GCR boleh diajukan ke talian 03-8885 4686/ 4428/ 4431/ 4670/ 4427/ 4729 atau emel ke [email protected]. -K! ONLINE


Rakyat Malaysia diminta bersatu sokong usaha pemulihan ekonomi
Oleh EDDY AQMAL MOHAMED HAMIDI

31 Januari 2022, 5:47 pm
PUTRAJAYA – Seluruh warga Malaysia diseru untuk terus bersatu hati menyokong usaha kerajaan memulih dan menstrukturkan semula ekonomi negara bagi menjadikan negara ini sebuah negara maju sepenuhnya.
Perdana Menteri, Datuk Seri Ismail Sabri Yaakob berkata, ekonomi negara kini berada pada landasan yang tepat ke arah pemulihan berdasarkan pembukaan semula lebih daripada 90 peratus ekonomi dan kebanyakan aktiviti sosial.
“Dengan momentum pemulihan, Keluaran Dalam Negeri Kasar (KDNK) berada pada landasan yang kukuh untuk terus berkembang antara 5.5 peratus dan 6.5 peratus pada 2022 selari dengan unjuran oleh Geran Bantuan Tabung Kewangan Antarabangsa (IMF) pada 6.0 peratus dan Bank Dunia pada 5.8 peratus.
“Pertumbuhan ini akan dipacu terutamanya oleh Bajet 2022 yang mengembang bernilai RM332.1 bilion, normalisasi dalam aktiviti ekonomi dan sosial selain kadar vaksinasi yang tinggi dengan hampir keseluruhan populasi telah divaksinasi,” katanya menerusi satu kenyataan ucapan Tahun Baharu Cina 2022 hari ini.
Tambah beliau, penyambungan semula projek dengan kesan pengganda tinggi dan permintaan luar yang kukuh terutamanya daripada rakan dagang utama juga meningkatkan pertumbuhan ekonomi sejajar dengan hasrat kerajaan dalam Rancangan Malaysia Ke-12 untuk mencapai negara berpendapatan tinggi menjelang 2025.
Menerusi kenyataan itu juga, Ismail Sabri mengucapkan selamat menyambut Tahun Baharu Cina kepada seluruh Keluarga Malaysia yang berketurunan Tionghua dan mengingatkan agar tidak melupakan prosedur operasi standard (SOP) dalam membendung penularan Covid-19.

“Selamat Tahun Baharu Cina saya ucapkan kepada seluruh Keluarga Malaysia yang berketurunan Tionghua. Selepas dua tahun terpaksa menyambut tahun baharu dari kejauhan dan terpisah dengan keluarga, tahun ini masyarakat Tionghua dapat kembali bersama ibu bapa dan keluarga tercinta.
“Peluang yang dinikmati ini diharap dapat mengerat dan mengukuhkan lagi hubungan kekeluargaan namun dikala bergembira, usah dilupakan SOP dalam memastikan kita semua dapat terus hidup membendung penularan wabak Covid-19,” ujar beliau.
Beliau turut mengambil kesempatan mengucapkan terima kasih kepada seluruh masyarakat Cina yang telah berganding bahu dengan kaum-kaum lain seperti Melayu, India, Kadazan, Dusun, Murut, Iban, Bidayuh dan Melanau sebagai sebuah Keluarga Malaysia.
“Sempena Tahun Harimau ini, diharap segala usaha kerajaan untuk memastikan kestabilan ekonomi serta kesejahteraan rakyat dapat dipertingkatkan sehingga ke tahun-tahun seterusnya.
“Marilah kita sama-sama berdoa, semoga tahun ini membawa kemakmuran, kebahagiaan dan kesihatan yang baik untuk seluruh Keluarga Malaysia,” katanya. -K! ONLINE


Penyanyi luah rasa kecewa bayi tidak setampan suami
Oleh KOSMO!

31 Januari 2022, 6:00 pm
JAKARTA – Penyanyi dangdut Indonesia, Lesty Kejora dikecam peminat apabila secara tidak sengaja meluahkan nyatakan kekecewaan kerana bayi sulungnya tidak mewarisi ketampanan suami, Rizky Billar.
Menurut laman berita Suara.com, kata-kata berbaur kecewa itu diluahkan ketika artis komedi Indonesia, Sule dan isterinya, Nathalie datang melawat anak pasangan itu.
Lesty berkata, anaknya yang diberi nama Muhammad Leslar itu lebih mirip dirinya yang dianggap biasa dan tidak setampan Rizky.
“Biasa orang mencari pasangan untuk mendapat keturunan baik, ternyata anak saya lebih mengikut genetik saya berbanding bapanya,” kata Lesty.
Kenyataan Lesty dibantah Sule dan Nathalie yang mengatakan, wanita itu juga cantik serta anak mereka tetap comel tanpa mengira mirip siapa.
Namun kata-kata Lesty dikecam netizen yang menganggap wanita itu seperti tidak bersyukur dan kufur nikmat.

“Ada juga manusia seperti ini, sudah diberi rezeki anak tetapi tidak bersyukur malah, kecewa kerana anak tidak tampan,” tulis seorang pengguna media sosial.
“Jangan kufur nikmat, kata-kata ibu itu satu doa yang tiada hijab,” komen seorang lagi. – Agensi


Sejumlah 91,945 saman direkodkan JPJ Johor tahun lalu
Oleh KHAIRUL MOHD. ALI

31 Januari 2022, 6:28 pm
JOHOR BAHRU – Jabatan Pengangkutan Jalan (JPJ) Johor telah mengeluarkan sebanyak 91,945 saman atas pelbagai kesalahan terhadap pengguna jalan raya di seluruh negeri ini sepanjang tahun 2021.
Pengarahnya, Azmil Zainal Adnan berkata, jumlah itu merupakan pengurangan berbanding tahun 2020 yang menyaksikan sebanyak 100,944 keping saman dikeluarkan sepanjang tahun berkenaan.
Menurut beliau, pengurangan itu dilihat berpunca daripada faktor pelaksanaan Perintah Kawalan Pergerakan (PKP) dalam usaha kerajaan mengekang penularan pandemik Covid-19 ketika itu.
“Jumlah saman yang dikeluarkan itu melibatkan tujuh kesalahan utama dimana kesalahan tertinggi melibatkan kesalahan lesen vokasional sebanyak 37,704 saman, diikuti kesalahan tiada lesen memandu sebanyak 11,097 saman.
“Kesalahan lain termasuklah tiada cukai kenderaan, tidak patuh lampu isyarat, memotong garisan dan lain-lain,” katanya dalam sidang akhbar yang diadakan selepas meninjau pelaksanaan Ops Khas Sempena Tahun Baharu Cina di Plaza Tol Skudai, di sini hari ini.
Tambah beliau, sempena sambutan Tahun Baharu Cina ini, pihaknya akan memberi tumpuan kepada pemeriksaan bas di lapan buah depoh yang terdapat di seluruh Johor.

“Kita juga melakukan pemeriksaan di dua buah terminal bas iaitu di Larkin, Johor Bahru dan Bentayan, di Muar.
“Antara kaedah yang diguna adalah rondaan di lebuh raya, jalan-jalan utama, penguatkuasaan bermotosikal dan juga penyamaran sebagai penumpang bas,” jelasnya. -K! ONLINE


Harga maksimum runcit ayam standard dikurangkan 20 sen
31 Januari 2022, 6:36 pm
PUTRAJAYA – Kerajaan bersetuju agar harga maksimum runcit bagi ayam standard dikurangkan 20 sen daripada harga siling yang ditetapkan menjadikan RM8.90 manakala harga telur ayam semua gred kekal seperti harga kawalan Skim Harga Maksimum Keluarga Malaysia (SHMKM) semasa.
Perdana Menteri, Datuk Seri Ismail Sabri Yaakob berkata, pelaksanaan kedua-dua harga itu yang akan bermula 5 Februari sehingga 5 Jun ini merupakan antara perkara yang dipersetujui menerusi Mesyuarat Khas Majlis Tindakan Sara Hidup Negara (NACCOL) mengenai industri pengeluaran makanan semalam.
“Tindakan proaktif perlu dilaksanakan kerajaan untuk memastikan harga kekal berpatutan, namun dalam masa sama industri penternakan ayam tidak terjejas dan sekali gus dapat memastikan bekalan kekal stabil.
“Sebanyak empat kertas telah dibentangkan oleh Kementerian Perdagangan Dalam Negeri dan Hal Ehwal Pengguna (KPDNHEP), Kementerian Pertanian dan Asas Tani (MAFI) serta Kementerian Pengangkutan (MOT) dalam mesyuarat ini,” katanya menerusi satu kenyataan hari ini.
Menurut beliau, perkara lain yang dipersetujui menerusi mesyuarat berkenaan adalah pemberian subsidi bagi pengawalan harga barang seperti SHMKM yang perinciannya akan dibuat oleh Pasukan Khas Mengenai Kos Sara Hidup Negara diketuai oleh MAFI serta beberapa kementerian, wakil syarikat berkaitan kerajaan (GLC) dan persatuan pengguna sehingga harga kembali stabil.
“Permit import ayam bulat juga dibuka kepada semua pemegang Permit Kelulusan (AP) bagi mengimport ayam yang sebelum ini hanya dibenar mengimport keratan ayam seperti kepak, paha dan lain-lain serta mesyuarat juga bersetuju AP mengimport ayam dibuka kepada pengusaha pasar raya besar.

“Mesyuarat turut mengarahkan Suruhanjaya Persaingan Malaysia (MyCC) membuat siasatan sekiranya wujud kartel dalam pakatan menentukan harga ayam serta telur,” ujar beliau.
Mengulas lanjut, Ismail Sabri berkata, pelaksanaan Program Jualan Keluarga Malaysia (PJKM) yang melibatkan 222 Parlimen juga perlu dilaksanakan secara maksimum dengan kerjasama bersepadu melibatkan kementerian terbabit.
“Pelaksanaan Kedai Harga Patut juga perlu diaktifkan semula di seluruh negara serta menambah kekerapan operasi pasar tani di satu-satu kawasan dan mesyuarat turut meminta Kementerian Kewangan mengkaji insentif cukai untuk transformasi ladang ternakan ayam.
“Selain itu, koperasi terlibat dalam industri pertanian pula akan turut dilibatkan untuk menawarkan barangan asas tanpa melibatkan orang tengah untuk mengawal harga,” katanya. -K! ONLINE


Bencana alam di Perak bersifat setempat – MetMalaysia
Oleh ALWANI ZAFIRAH

31 Januari 2022, 6:22 pm
PETALING JAYA – Kejadian ribut petir berserta hujan lebat dan angin kencang yang berlaku di daerah Ipoh, Perak adalah berpunca daripada pembentukan awan ribut petir yang bersaiz sangat kecil tetapi kuat.
Pengarah Jabatan Meteorologi Malaysia (MetMalaysia), Muhammad Helmi Abdullah berkata, kejadian seperti ini yang bersifat setempat, bersaiz sangat kecil dan meningkat intensiti dengan sangat cepat serta amat sukar untuk diramal.
“Berdasarkan kepada imej radar dan satelit, beberapa tompok awan hujan yang kecil telah mula terbentuk di sempadan Perak dan Pahang pada pukul 5.50 petang kelmarin.
“Tompokan awan juga tidak berkembang dengan ketara, namun awan hujan bersaiz kecil di daerah Kinta telah meningkat kepada intensiti kuat dalam tempoh yang sangat singkat sekitar pukul 6.20 hingga 6.40 petang,” katanya dalam satu kenyataan semalam.
Tambah Helmi, kejadian puting beliung yang melanda di daerah tersebut tidak menunjukkan pembentukan awan aktif di sekitarnya.
Sehubungan itu, Helmi turut memaklumkan pihaknya telah mengeluarkan amaran ribut petir berserta hujan lebat dan angin kencang yang melibatkan Negeri Perak bermula pada pukul 3.40 petang pada hari yang sama.

“Amaran Ribut Petir yang dikeluarkan telah dikemas kini pada pukul 6.55 petang petang semalam dan 7.55 malam tadi yang melibatkan beberapa daerah di Perak, berdasarkan maklumat dan analisa cuaca terkini dan telah disebarkan melalui pelbagai medium sebaran rasmi MetMalaysia,” ujarnya.
Terdahulu, lebih 300 buah rumah di sekitar bandar Ipoh, Perak rosak akibat ribut dan puting beliung, petang semalam.
Dalam kejadian yang berlaku sekitar pukul 6 hingga 6.30 petang itu juga menyebabkan pokok tumbang merintangi jalan dan menghempap kenderaan. -K! ONLINE


JPJ kesan laman Instagram tawar ‘lesen terbang’
Oleh MOHD. HUSNI MOHD. NOOR

31 Januari 2022, 6:55 pm
PUTRAJAYA – Jabatan Pengangkutan Jalan Malaysia (JPJ) menerima satu lagi laporan berkaitan pengiklanan yang menawarkan lesen memandu secara tidak sah atau ‘lesen terbang’ di media sosial.
JPJ menerusi hantaran di laman Facebook berkata, iklan itu dikesan aktif di laman Instagram menggunakan nama ‘iteacherconsultingofficial’.
Menurutnya, laman itu didapati menawarkan beberapa perkhidmatan termasuk lesen memandu yang mampu disiapkan dalam tempoh lima hari.
“Ia juga memberi jaminan bahawa permohonan itu direkodkan dalam sistem JPJ dan bayaran dibuat selepas lesen memandu siap dikeluarkan.
“Kami memandang serius terhadap sindiket lesen terbang ini dan siasatan lanjut akan dilakukan,” katanya.
Jelas beliau, pihaknya akan melaporkan perkara itu kepada pihak Polis DiRaja Malaysia (PDRM) serta Suruhanjaya Komunikasi dan Multimedia Malaysia (SKMM).

Dalam hal ini, JPJ menasihatkan orang ramai agar tidak mudah percaya dan menghubungi pejabat JPJ yang berdekatan bagi mendapatkan maklumat yang lebih tepat dan sahih. -K! ONLINE


Grindr hilang dari kedai aplikasi China
Oleh KOSMO!

31 Januari 2022, 6:03 pm
BEIJING – Aplikasi cari jodoh Gay, Grindr hilang dari kedai-kedai aplikasi di China selepas pihak berkuasa mengetatkan lagi kawalan internet dengan ‘menghapuskan’ kandungan online yang tidak disukai oleh Parti Komunis.
Pihak berkuasa siber China kini dalam kempen selama sebulan untuk memadamkan semua kandungan terlarang dan sensitif semasa cuti Tahun Baharu Cina dan temasya Olimpik Musim Sejuk di Beijing pada Februari ini.
Walaupun China selaku negara berpenduduk paling ramai di dunia, membenarkan homoseks pada 1997, perkahwinan songsang masih lagi dilarang, manakala topik mengenai  lesbian, gay, biseks dan transeksual (LGBT) kekal tabu.
Komuniti LBGT kini tertekan berikutan pelaksanaan langkah penapisan kandungan laman web dan larangan paparan percintaan gay dalam filem.
Data daripada firma penyelidikan internet, Qimai menunjukkan bahawa Grindr dipadamkan daripada kedai Apple’s App di China pada Khamis lalu.
Pencarian aplikasi berkenaan dalam Android dan platform serupa kendalian syarikat-syarikat China juga gagal.

Aplikasi Google Play tiada di China. – AFP


Polis cari pemandu Honda Civic lawan arus
Oleh HARRITH HISHAM

31 Januari 2022, 5:41 pm
PETALING JAYA – Polis sedang mengesan pemandu sebuah kereta yang dirakam melawan arus di Persiaran Perdana Bandar Sri Damansara, di sini pada 25 Januari lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kereta berkenaan jenis Honda Civic berwarna merah, namun nombor pendaftaran tidak dapat dikenal pasti.
“Siasatan akan diteruskan dibawah Seksyen 79(1) Akta Pengangkutan Jalan (APJ) 1987.
“Orang ramai yang melihat atau berada di tempat kejadian diminta tampil ke balai polis berhampiran atau menghubungi Pegawai Penyiasat Trafik, Sarjan Mejar Mohd. Yusuf Hamzah ditalian 012-5623234 bagi membantu siasatan,” katanya.
Terdahulu, tular di media sosial dua rakaman video masing-masing berdurasi 17 saat dan 16 saat memaparkan sebuah kereta berwarna merah dipandu melawan arus berdekatan Petronas Bandar Sri Damansara, di sini. – K!ONLINE


Simpan tempat selamat, elak anak makan ‘sabun candy’
Oleh ALWANI ZAFIRAH

31 Januari 2022, 5:43 pm
PETALING JAYA – Tular dalam kalangan kaum ibu yang gemar menggunakan sabun cucian dalam bentuk kapsul atau dikenali sebagai ‘sabun candy’ yang kini lebih mudah untuk digunakan ketika mencuci pakaian.
Tampil dengan pelbagai warna dan rupa bentuk yang menarik sering disalah tafsir oleh kanak-kanak dengan menganggap ia sebagai makanan ringan yang boleh dimakan.
Menerusi perkongsian seorang pegawai perubatan, Dr. Redza Zainol di Twitter, bercerita mengenai pengalamannya apabila berdepan dengan situasi seorang kanak-kanak termakan ‘sabun candy’.
Dalam ciapan yang dimuat naik, ketika sedang bertugas, beliau didatangi seorang wanita yang terkejut melihat anaknya termakan ‘sabun candy‘.
Menurutnya, wanita itu memaklumkan ketika sedang sibuk di dapur, secara tiba-tiba terdengar suara tangisan anaknya dan kelihatan mulut serta pakaiannya sudah dipenuhi dengan sabun tersebut.
“Masa maknya di dapur, tiba-tiba terdengar anak menangis kuat dan bila diperiksa dalam mulut penuh dengan sabun, meleleh-leleh ke baju dan seluar.

“Apabila datang dekat, bau sabun kuat datang dari dalam mulut anak. Paniknya tak payah cakap, tak tahu nak buat apa,” ciapnya.
Tambah Redza, selepas merujuk ke Pusat Racun Negara, mendapati bahawa cecair tersebut mengandungi bahan pencuci dan sabun.
Katanya, antara kesan yang boleh dialami oleh si pemakan termasuklah hakisan mukosa mulut sehingga perlu bergantung pada alat bantuan pernafasan jika ia agak serius.
“Selain risiko lapisan mukosa mulut dan laluan pernafasan yang terhakis, ia juga boleh membawa kecederaan kepada usus serta pengsan atau hilang kesedaran,” tulisnya.
Sehubungan itu, beliau memohon agar ibu bapa bertanggungjawab menyimpan segala bahan pencuci di tempat yang tidak boleh dicapai kanak-kanak agar kejadian seperti ini tidak akan berulang lagi.
Dalam pada itu, Redza turut berkongsi langkah-langkah perlu diambil sekiranya mengalami detik cemas seperti kejadian tersebut.
“Basuh mulut anak dengan air berkali-kali dan tukar baju dan seluar yang dah terkena bahan pencuci tu.
“Kemudian segera membawa mereka ke hospital untuk pemeriksaan lanjut,”ciapnya lagi. – K! ONLINE


Tiket ‘showcase’ Dolla habis terjual dalam masa 5 minit
Oleh HANISAH SELAMAT

31 Januari 2022, 4:51 pm
PETALING JAYA – Kumpulan Dolla mencipta sejarah tersendiri apabila tiket persembahan khas mereka, Dolla Mini Showcase yang dijadualkan berlangsung pada 19 Februari nanti habis dijual hanya dalam tempoh lima minit.
Seorang anggotanya, Angel berkata, sambutan luar biasa terhadap persembahan yang dijadualkan berlangsung di Nero Event Space, PJPAC, 1Utama itu menunjukkan sokongan padu kumpulan peminat mereka iDolla, tidak pernah berubah.
“Tiket yang dijual pada harga RM35 bagi tempat duduk terhad serta tiket terhadRM55 (berserta sesi ramah mesra atau ‘meet and greet’) telah pun habis dijual lima minit selepas diumumkan pada jam 12 tengah hari, 30 Januari 2022.
“Kami berasa sangat gembira kerana akhirnya diberi peluang membuat persembahan kami sendiri khusus buat penggemar dan penyokong, iDolla kami.
“Lagi pun, kami ‘puteri’ Perintah Kawalan Pergerakan (PKP) kerana kami muncul semasa PKP dilaksanakan. Jadi peluang ini sangat berharga,” katanya.
Selain Angel, kumpulan yang mencetuskan fenomena tersendiri dalam tempoh tidak sampai dua tahun ditubuhkan sejak 2019 itu turut dibarisi tiga lagi wanita cantik berbakat besar iaitu Tabby, Syasya dan Sabronzo.

Bagi Tabby pula, jualan tiket persembahan yang laris bagai goreng pisang panas membuatkan hatinya sebak sekali gus teruja menunggu tarikh keramat itu.
“Sejujurnya kami benar-benar terkejut dan tidak menyangka tiket kami akan laku dan habis dijual sebegitu cepat iaitu dalam tempoh lima minit sahaja.
“Jadi kami harap peminat kami khasnya iDolla akan menikmati malam tersebut dengan sepenuh hati apatah lagi ini juga merupakan persembahan secara langsung Dolla pertama kali di depan mereka.
“Tentu saja kami berempat tidak sabar untuk menikmati momen terindah menghibur peminat yang sedari awal lagi memberikan sokongan sepenuh hati,” katanya.
Berkongsi mengenai ilham penganjuran konsert, Syasya berkata, semuanya bermula daripada syarikat rakaman mereka, Universal Music Malaysia.
“Kami memang tak pernah bertemu peminat setia kami yang dikenali sebagai iDolla secara langsung.
“Gara-gara muncul sewaktu fasa Perintah Kawalan Pergerakan sekitar pertengahan 2019, kami hanya dapat berinteraksi dengan peminat hanya menerusi medium maya.
“Sudah tentu ‘showcase’ ini sebagai satu peluang keemasan yang membolehkan Dolla untuk mendekati mereka dan berinteraksi secara langsung,” ulasnya.
Selain persembahan dalam beberapa versi lain serta mutu vokal yang dipertingkatkan, terdapat beberapa kejutan lain bakal dipertontonkan.
“Ada banyak kejutan yang akan kami tampilkan namun kami tak mahu beritahu kerana ia tidak akan jadi istimewa jika kami beritahu sekarang. Jadi nantikan malam persembahah nanti,” jelas Tabby pula.
Terdahulu, nama Dolla meniti di bibir ramai selepas tampil bersama single pengenalan Dolla Makes You Wanna yang  berjaya melonjak ke tangga carta lagu tanah air.
Setahun kemudian mereka melancarkan pula lagu Impikan, yang turut dihasilkan dalam versi bahasa Inggeris dengan judul Watch Me Glow pada Oktober 2020.
Populariti Watch Me Glow selain tampil bersama muzik serta gaya tersendiri melayakkan Dolla menjadi kumpulan wanita pertama yang tampil dipapan iklan digital di New York Times Square, Amerika Syarikat. – K! ONLINE


Lelaki tersepit dahan pokok sebesar pemeluk
Oleh ASLIZA MUSA

31 Januari 2022, 4:40 pm
KAMPAR – Seorang lelaki nyaris maut setelah tersepit dahan pokok sebesar pemeluk dalam kejadian di Kampung Pasir, Kuala Dipang di sini hari ini.
Kejadian sekitar pukul 1 tengah hari itu berlaku ketika mangsa berusia 36 tahun sedang menebang pokok hutan di kebun miliknya.
Difahamkan, mangsa tersepit kira-kira 45 minit sebelum kejadian menimpa lelaki itu disedari abangnya yang kemudian menghubungi bomba.
Ketua Balai Bomba dan Penyelamat (BBP) Kampar, Mohd. Hisyam Zakariah berkata, sepasukan anggota dihantar ke lokasi kejadian selepas menerima maklumat kejadian itu.
Katanya, setibanya di lokasi, didapati mangsa dalam keadaan duduk di atas pokok pada ketinggian dua meter dengan dahan pokok itu menimpanya di bahagian perut dan pinggang.
“Ketika anggota tiba di lokasi, mangsa dalam keadaan sedar namun kesakitan. Kerja-kerja memotong dan mengalihkan dahan pokok segera dijalankan sebelum mangsa dibawa turun dengan berhati-hati.

“Operasi menyelamatkan mangsa mengambil masa kira-kira 20 minit. Mangsa yang mengalami kecederaan di bahagian perut dan pinggang diserahkan kepada pasukan perubatan untuk tindakan lanjut,” katanya. – K! ONLINE


Rugi RM160,000, lembu mati disyaki diracun
Oleh SHAMSUL KAMAL AMARUDIN

31 Januari 2022, 5:10 pm
BERUAS – Seorang penternak lembu kerugian kira-kira RM160,000 selepas 40 ekor ternakannya mati secara tiba-tiba di kawasan Sungai Rotan, Trong, dekat Batu Hampar, Beruas, petang semalam.
Penternak tersebut, S Thangaraj, 36, berkata, kejadian disedari oleh pekerjanya kira-kira pukul 5.30 petang semalam sebelum menghubunginya di Manjung.
“Pekerja memberitahu lembu tiba-tiba tumbang dan terus mati di satu kawasan yang terletak beberapa kilometer dari kandang.
“Pemeriksaan lanjut kemudian mendapati terdapat satu bekas minuman berupa tong drum mengandungi air disyaki terdapat racun di dalamnya,” dakwanya ketika ditemui pemberita di Sungai Rotan hari ini.
Menurut Thangaraj yang menternak kira-kira 160 ekor lembu di situ, kebiasaannya haiwan itu dikeluarkan dari kandang pada pukul 9 pagi dan diberi makan sebelum lembu-lembu itu tidur.
Kemudian pada pukul 2 petang haiwan itu merayau mencari makanan di kawasan sekitar sehingga pulang ke kandang pada pukul 6.30 petang. – K! ONLINE


Kanye dilarang masuk Australia jika gagal kemuka sijil vaksinasi
Oleh KOSMO!

31 Januari 2022, 5:00 pm
CANBERRA, Australia – Kerajaan Australia memberi amaran keras kepada penyanyi rap popular  Amerika Syarikat (AS), Kanye West agar mematuhi arahan untuk mendapatkan suntikan vaksin lengkap sekiranya dia berhasrat membuat konsert jelajah di negara itu.
Menurut laman berita Thaiger semalam, Australia memandang  serius insiden pemain tenis nombor satu dunia, Novak Djokovic yang dihantar pulang kerana gagal mengemukakan sijil vaksinasi semasa menyertai Terbuka Australia  awal bulan ini.
West baru saja mengumumkan perancangan konsert jelajah di Australia pada Mac ini, namun sehingga kini, status imunisasi bekas suami Kim Kardashian itu kekal rahsia.
Rapper itu pernah membuat beberapa kenyataan berbaur anti vaksin seperti mengatakan bahawa suntikan vaksin adalah untuk meletakkan cip kawalan dalam badan manusia.
“Saya sangat berhati-hati apabila kerajaan mengatakan satu-satunya cara untuk mengatasi pandemik ini adalah menerusi suntikan vaksin.
“Kita tidak tahu apa kandungan vaksin dan ia mungkin memiliki cip kawalan yang tidak diketahui,” kata West dalam satu temu bual.

Sementara itu, Perdana Menteri Australia, Scott Morrison berkata, mana-mana individu yang mahu memasuki negara itu perlu mematuhi peraturan yang ditetapkan tanpa mengira status.
“Ikut peraturan negara ini. Jika anda sudah divaksinasi penuh, silakan datang namun jika tidak, batalkan sahaja hasrat itu,” tegas Morrison. – Agensi


Lelaki tidur, letak kereta tengah jalan kampung ditahan polis
Oleh ROHANA MOHD. NAWI

31 Januari 2022, 5:14 pm
KOTA BHARU – Seorang lelaki ditahan selepas dia dipercayai tertidur dan memberhentikan kereta yang dipandunya di tengah-tengah jalan di Kampung Kubang Edang, Peringat di sini pagi tadi.
Kejadian kira-kira pukul 6.45 pagi itu diketahui oleh seorang penduduk kampung, Ariffin Mat, 65, selepas seorang penjawat awam yang ketika itu sedang dalam perjalanan ke tempat kerja memaklumkan penemuan kereta tersebut kepadanya.
Menurut Ariffin, dia bersama beberapa penduduk kampung bergegas ke tempat kejadian sebelum melihat sebuah kereta jenis Honda Civic berwarna merah berada dalam keadaan enjin masih hidup dan lampu menyala di tengah jalan.
“Saya bersama beberapa penduduk menjenguk ke dalam kereta dan mendapati seorang lelaki berusia dalam lingkungan 30-an sedang tertidur. Saya kemudian mengejut lelaki itu dengan mengetuk cermin keretanya beberapa kali.
“Beberapa minit kemudian, lelaki terbabit kelihatan separuh sedar sebelum saya menyuruhnya untuk mengalihkan kereta itu ke kawasan lapang,” katanya ketika ditemui pemberita di lokasi kejadian hari ini.
Ariffin memberitahu, salah seorang penduduk yang curiga dengan perbuatan lelaki itu terus menghubungi pihak polis selepas melihat suspek dipercayai membawa senjata berbahaya dan bahan terlarang di dalam keretanya.

Tambahnya, lelaki itu juga mendakwa dia baru tinggal di kampung tersebut.
Sementara itu, Pemangku Ketua Polis Daerah Kota Bharu, Superintendan Mohd. Suhaimi Ali ketika dihubungi mengesahkan pihaknya telah membuat tangkapan terhadap seorang lelaki dan merampas sebuah kereta pagi tadi.
Katanya, polis masih menjalankan siasatan lanjut terhadap lelaki itu. – K! ONLINE


Sindiket sorok dadah RM5.08 juta dalam lori tumpas
Oleh MUHD AFIQ AL-HAFIZ MAT YUSOF

31 Januari 2022, 4:21 pm
KUALA LUMPUR – Tindakan sindiket dadah didalangi warga asing yang menjadikan sebuah lori tiga tan yang diparkir di kawasan perumahan sebagai tempat menyimpan dadah akhirnya terbongkar selepas penahanan enam ahli kumpulan terbabit.
Difahamkan, lori terbabit akan berpindah dari satu kawasan perumahan ke kawasan lain di sekitar Lembah Klang bagi mengaburi pihak berkuasa.
Ahli sindiket ini juga cuba bertindak licik dengan menjadikan hotel di sekitar Lembah Klang sebagai tempat penginapan dan sering berpindah.
Timbalan Ketua Polis Kuala Lumpur, Datuk Yahaya Othman berkata, kesemua enam tangkapan terdiri daripada empat lelaki tempatan, seorang lelaki warga Singapura dan seorang wanita warga Vietnam berusia dalam lingkungan 20 hingga 42 tahun.
“Menerusi Ops Mitch ini, kita telah berjaya menumpaskan sindiket pengedaran dadah didalangi warga asing dan tempatan di sekitar Lembah Klang pada 27 Januari lalu
“Serbuan tersebut juga berjaya menemui dadah yang disimpan di dalam sebuah lori tiga tan di kawasan perumahan sekitar Selangor,” katanya ketika sidang akhbar di Ibu Pejabat Polis Kontinjen Kuala Lumpur di sini hari ini.

Mengulas lanjut, kesemua dadah tersebut terdiri daripada syabu, heroin dan pil erimin 5 yang disorokkan di dalam bungkusan teh.
“Keseluruhan rampasan dadah tersebut bernilai RM5.08 juta dan dipercayai boleh digunakan seramai 282,108 pengguna. Polis turut merampas wang tunai berjumlah RM5,168 dalam serbuan terbabit.
“Siasatan awal mendapati, sindiket ini akan membekalkan dadah untuk pembekal di sekitar Lembah Klang dan baru sebulan aktif dalam pengedaran dadah.
“Empat warga tempatan ini mempunyai rekod lampau berkaitan dadah dan positif dadah manakala dua lagi warga asing tidak positif serta tiada rekod jenayah,” jelasnya.
Tambahnya, polis juga sedang mengesan saki baki ahli sindiket terbabit selain menyiasat bagaimana dadah tersebut diperolehi. Kes disiasat di bawah Seksyen 39B Akta Dadah Berbahaya 1952. – K! ONLINE


4,774 kes Covid-19 dilaporkan hari ini
Oleh SITI A'ISYAH SUKAIMI

31 Januari 2022, 4:32 pm
PUTRAJAYA – Jangkitan baharu Covid-19 hari ini merekodkan 4,774 kes menjadikan jumlah kumulatif sebanyak 2,870,758 kes.
Kes harian mencatatkan sedikit penurunan berbanding semalam yang melaporkan sebanyak 4,915 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi satu ciapan di laman Twitter hari ini. -K!ONLINE


Misteri air longkang bertukar hijau terjawab
Oleh AMREE AHMAD

31 Januari 2022, 4:36 pm
PUTRAJAYA – Misteri sebatang longkang di bandar Sungai Petani, Kedah yang airnya bertukar hijau akhirnya terjawab apabila ia didapati berpunca daripada sejumlah 22 buah tong dram yang ditemui di sekitar kawasan kejadian.
Menurut kenyataan Jabatan Alam Sekitar (JAS), pegawainya telah bergegas menjalankan penyiasatan ke lokasi ekoran aduan orang awam berhubung warna aneh air longkang tersebut semalam
“Siasatan selanjutnya mendapati memang terdapat kesan berwarna hijau di longkang awam di Jalan Syed Osman Idid berpunca daripada sebuah rumah di situ,” katanya di sini hari ini.
Pihak JAS kemudian menemui puluhan buah tong dram yang mempunyai baki cecair kesan yang dipercayai cat selain terdapat juga sisa kosmetik dijumpai di sekitar tapak berkenaan.
Agensi berkenaan telah bertindak pantas menyita kesemua tong dram tersebut dan turut melakukan pensampelan terhadap cecair berkenaan untuk dianalisis Jabatan Kimia Malaysia.
Kes itu kini disiasat di bawah Seksyen 34B, Akta Kualiti Alam Sekeliling 1974 yang jika sabit kesalahan, boleh dihukum denda maksimum RM500,000 atau penjara sehingga lima tahun.

“Langkah tegas akan diambil sekiranya ada pihak yang tidak bertanggungjawab melakukan jenayah alam sekitar dan peraturan-peraturan di bawah akta tersebut,” jelas kenyataan JAS. – K! ONLINE


JPJ tempatkan anggota di lokasi ‘hot spot’ percutian
Oleh ASLIZA MUSA

31 Januari 2022, 3:34 pm
IPOH – Jabatan Pengangkutan Jalan (JPJ) menempatkan anggotanya di beberapa lokasi ‘hot spot’ di pusat percutian dan peranginan terkenal di negara ini bagi memastikan tiada kenderaan berhenti atau diletakkan di lorong kecemasan.
Timbalan Ketua Pengarah (Perancangan dan Operasi) JPJ, Aedy Fadly Ramli berkata, antara lokasi yang dikenal pasti termasuk Genting Highlands, Cameron Highlands, Port Dickson dan beberapa lokasi di utara tanah air.
Katanya, tindakan berhenti dan meletak kenderaan di lorong kecemasan bukan sahaja menyalahi undang-undang malah membahayakan diri dan pengguna jalan raya lain.
“Kita tahu, apabila musim cuti atau perayaan memang banyak kenderaan akan berkonvoi ke pusat peranginan dan percutian.
“Aktiviti itu tidak salah, tetapi apabila mereka berhenti di lokasi-lokasi tidak dibenarkan, itu yang menjadi satu kesalahan dan mengundang bahaya selain mengganggu aliran trafik,” katanya.
Beliau berkata demikian dalam sidang akhbar selepas melancarkan Ops Tahun Baharu Cina 2022 di Kilometer 1, Jalan Simpang Pulai-Cameron Highlands di sini hari ini.

Sementara itu, dalam perkembangan berlainan, beliau berkata, sebanyak 490 notis kesalahan dikeluarkan dalam Op Khas Motosikal Tahun Baharu Cina 2022 yang dijalankan sejak semalam hingga hari ini.-K! ONLINE


Fitnah Ismail Sabri, laporan polis dibuat terhadap tiga portal
Oleh HARRITH HISHAM

31 Januari 2022, 4:02 pm
KUALA LUMPUR – Setiausaha Politik Perdana Menteri membuat laporan polis berhubung tiga portal yang melaporkan berita palsu berkaitan kenyataan Perdana Menteri, Datuk Seri Ismail Sabri Yaakob.
Setiausahanya, Datuk Mohammad Anuar Mohd. Yunus berkata, laporan polis tersebut dibuat di Ibu Pejabat Polis Daerah (IPD) Dang Wangi kira-kira pukul 2.40 petang bagi membolehkan pihak berkuasa menyiasat perkara itu.
Mengulas lanjut, laporan polis tersebut dibuat agar pihak berkuasa menyiasat dan mengambil tindakan ke atas pemilik portal-portal terbabit yang menyebarkan berita palsu sehingga menjatuhkan kredibiliti Ismail Sabri.
“Ketiga-tiga portal ini didapati dengan sengaja dan tidak beretika membuat laporan yang salah dengan niat jahat dan mencemarkan nama baik Perdana Menteri yang boleh menimbulkan kegusaran di kalangan rakyat.
“Kenyataan ini telah dimanipulasi oleh ketiga-tiga portal tersebut daripada kenyataan sebenar Ismail Sabri pada suatu majlis di Bera pada 29 Januari lalu,” katanya di sini hari ini.
Terdahulu, tiga portal menyiarkan artikel bertajuk ‘Ismail Sabri bimbang jadi PM paling singkat’, ‘Ismail Sabri rayu jangan tarik sokongan, bimbang jadi PM paling singkat’ telah disiarkan pada 30 Januari lalu.

Bagaimanapun, Mohammad Anuar menjelaskan pemberita daripada ketiga-tiga portal tersebut tidak kelihatan pada sidang media berkenaan. – K!ONLINE


Dokumen Pulau Batu Puteh tidak boleh didedah
Oleh NUZULSHAM SHAMSUDDIN

31 Januari 2022, 3:50 pm
KUALA LUMPUR – Mahkamah Tinggi di sini hari ini membenarkan permohonan Perdana Menteri dan Kerajaan Malaysia supaya dokumen-dokumen dan bahan dalam kes saman berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkenaan tuntutan Pulau Batu Puteh tidak didedahkan kepada pihak yang tidak berkenaan.
Hakim Datuk Rozana Ali Yusoff memutuskan demikian selepas membenarkan pemohonan perintah perlindungan yang difailkan Perdana Menteri dan Kerajaan Malaysia selaku defendan pada 29 November tahun lalu.
Peguam Kanan Persekutuan (SFC) Ahmad Hanir Hambaly yang mewakili Perdana Menteri dan Kerajaan Malaysia berkata mahkamah kemudian menetapkan 1 Mac ini untuk pengurusan kes selanjutnya.
Hari ini adalah pendengaran permohonan itu secara dalam talian yang turut disertai SFC Shamsul Bolhassan.
Sementara itu, peguam Mohaji Selamat yang mewakili Mohd. Hatta Sanuri selaku plaintif dalam saman itu ketika dihubungi turut mengesahkan perkara tersebut.
Berdasarkan notis permohonan, defendan-defendan memohon perintah bahawa semua material dan dokumen yang dikemukakan sebagai eksibit dalam sebarang permohonan interlokutari dan perbicaraan kes saman itu (dokumen-dokumen sulit) hanya boleh didedahkan kepada pihak-pihak dalam kes tersebut, peguam yang mewakili plaintif dan defendan, saksi-saksi perbicaraan serta pihak-pihak yang difikirkan perlu oleh mahkamah.

Mereka juga memohon perintah bahawa pihak-pihak yang diberi akses kepada dokumen-dokumen sulit hendaklah pada setiap masa menjaga kesulitan dan kerahsiaan dokumen sulit berkenaan termasuklah tidak mendedahkan kepada mana-mana pihak selain daripada mereka yang dibenarkan oleh mahkamah.
Turut dipohon, satu perintah untuk memastikan dokumen sulit tidak dikategorikan sebagai umum dan tidak boleh dibuka untuk pemeriksaan atau apa-apa salinan dalam apa jua bentuk termasuk pemeriksaan dalam talian secara e-filing selain memohon prosiding dan perbicaraan kes saman itu dijalankan secara tertutup.
Permohonan tersebut dibuat atas alasan antaranya dokumen dan maklumat yang akan didedahkan dalam kes saman itu adalah berstatus dokumen berperingkat dan bertaraf rahsia besar di bawah Akta Rahsia Rasmi 1972.
Pada 2018, Kerajaan Pakatan Harapan (PH) di bawah kepemimpinan Perdana Menteri Tun Dr. Mahathir Mohamad menarik balik permohonan semakan terhadap keputusan ICJ sebelum kes itu dijadualkan didengar pada 11 Jun 2018.
Pada 28 Mei tahun lalu, Mohd Hatta, 46, memfailkan tindakan saman itu mewakili dirinya dan mewakili lebih 32 juta rakyat Malaysia yang terkesan dengan penarikan balik semakan semula keputusan ICJ oleh kedua-dua defendan, tanpa membincangkan dan membentangkannya terlebih dahulu di Parlimen.
Dalam pernyataan tuntutannya, Mohd. Hatta memohon perintah supaya kedua-dua defendan memberi penjelasan bertulis mengapa mereka telah menarik diri daripada semakan semula keputusan ICJ berkenaan dengan tuntutan Pulau Batu Puteh terhadap Singapura pada 1 Jun 2018 sedangkan permohonan semakan semula dengan bukti kukuh telah dimulakan dan difailkan sejak 3 Februari 2017.
Mohd. Hatta turut memohon deklarasi bahawa kedua-dua defendan membayar ganti rugi kepada setiap rakyat Malaysia berdasarkan nilai tanah Pulau Batu Puteh dan berdasarkan kerugian ekonomi dialami seluruh rakyat Malaysia termasuk plaintif secara sama rata berjumlah paling kurang RM10 juta. – K! ONLINE


Polis siasat video tular pengunjung taman tema
Oleh ASLIZA MUSA

31 Januari 2022, 3:24 pm
IPOH – Polis sedang meneliti video tular yang memaparkan aktiviti riadah sekumpulan pengunjung di sebuah taman tema di Tambun yang dikatakan tidak mematuhi prosedur operasi standard (SOP).
Ketua Polis Daerah, Asisten Komisioner Yahaya Hassan berkata, siasatan sedang dijalankan bagi mengenal pasti sama ada wujud ketidakpatuhan SOP Fasa Empat Pelan Pemulihan Negara (PPN).
Katanya, beberapa fakta berkaitan kejadian tersebut sedang diteliti selain mengenal pasti individu dalam rakaman video berkenaan.
“Kita telah mengesan satu video tular yang didakwa berlaku di Ipoh, semalam di mana semakan dengan pihak pengurusan taman tema itu mendapati kejadian tersebut berlaku antara pukul 1 hingga 6 petang, Sabtu lalu.
“Menurut pihak pengurusan taman tema itu, kapasiti kolam di premis berkenaan boleh memuatkan seramai 500 orang pada satu-satu masa dan semasa kejadian, kapasiti pengunjung tidak sampai 50 peratus,” katanya dalam kenyataannya di sini hari ini.
Menurutnya, orang ramai dinasihatkan agar tidak membuat spekulasi mengenai video tersebut yang boleh menjejaskan siasatan polis.

Terdahulu, beberapa video tular di media sosial dengan memaparkan sekumpulan pengunjung beriadah di dalam kolam sebuah taman tema hingga mendapat perhatian umum kerana didakwa gagal patuh SOP. – K! ONLINE


Mangsa ribut Ipoh dapat bantuan RM1,300
Oleh ZAKI SALLEH

31 Januari 2022, 3:54 pm
IPOH – Bantuan segera sebanyak RM300 akan diagihkan pada setiap penduduk yang terjejas ribut semalam bagi memperbaiki kerosakan rumah.
Menteri Besar, Datuk Seri Saarani Mohamad berkata, bantuan ehsan itu akan diserahkan kepada penduduk terlibat hari ini melibatkan jumlah keseluruhannya RM65,000.
Menurutnya, fokus ketika ini ialah untuk membaiki bumbung rumah yang rosak atau yang diterbangkan angin kerana bimbang jika hujan.
“Bantuan ehsan akan dibayar melalui Pejabat Daerah petang ini,” katanya kepada pemberita ketika melawat kawasan yang dilanda ribut di Klebang di sini hari ini.
Turut hadir Timbalan Menteri di Jabatan Perdana Menteri (JPM) (Tugas-tugas Khas), Datuk Mastura Mohd. Yazid.
Secara keseluruhan sebanyak 219 buah rumah terjejas iaitu 30 rumah di Desa Seri Chepor, Kampung Tawas dan Kampung Tasek Damai (49), Klebang (30) dan Taman Desa Impian (110).

Menurut Saarani, kerajaan negeri telah mengenal pasti kontraktor yang akan dilantik untuk membaiki kerosakan segera memandangkan esok dan Rabu merupakan cuti umum Tahun Baharu Cina.
Dalam pada itu, penduduk terjejas ribut juga akan menerima bantuan sebanyak RM1,000 daripada kerajaan Persekutuan melalui Agensi Pengurusan Bencana Negara (Nadma).
Bancian akan dilakukan oleh Pejabat Daerah untuk menyediakan senarai penduduk yang terjejas ribut. – K! ONLINE


Hujan lebat, ribut petir di lima negeri petang ini
Oleh ALWANI ZAFIRAH

31 Januari 2022, 3:12 pm
PETALING JAYA – Penduduk di lima negeri terlibat dinasihatkan untuk terus berhati-hati dan mengambil langkah berjaga-jaga ekoran amaran hujan lebat serta ribut petir yang dijangka berlaku sehingga lewat petang hari ini.
Jabatan Meteorologi Malaysia (MetMalaysia) berkata, amaran ribut petir di Perak, Selangor, Kuala Lumpur, Putrajaya dan Negeri Sembilan akan berlanjutan sehingga pukul 6 petang nanti.
Menurut MetMalaysia, cuaca buruk ini melibatkan kawasan Kuala Kangsar, Kinta, Kampar, Batang Padang dan Muallim di Perak.
“Di Selangor, melibatkan kawasan Hulu Selangor, Klang, Gombak, Petaling, Kuala Langat, Hulu Langat dan Sepang.
“Selain itu, hujan lebat serta ribut petir dilihat tertumpu bagi keseluruhan kawasan di Kuala Lumpur serta Putrajaya,” katanya di sini hari ini.
Sementara itu, bagi Negeri Sembilan melibatkan kawasan Jelebu, Seremban dan Port Dickson.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya.
Dalam pada itu, MetMalaysia turut mengeluarkan amaran angin kencang dan laut bergelora peringkat pertama melibatkan kawasan perairan Condore, Reef North, Layang-Layang, Labuan, Palawan dan Sulu bermula 2 hingga 7 Febuari 2022.
“Keadaan angin kencang dan laut bergelora ini adalah berbahaya kepada bot-bot kecil, rekreasi laut dan sukan laut,” katanya lagi. – K! ONLINE


Artis terjun dunia politik tak salah – Zizan Razak
Oleh MOHD. HAIKAL ISA

31 Januari 2022, 3:28 pm
PETALING JAYA – Menghormati keputusan segelintir rakan artis yang terjun dalam dunia politik, pelakon dan pelawak, Zizan Razak bagaimanapun tidak pernah terfikir ke arah sama.
Zizan atau nama sebenarnya, Mohd. Razizan Abdul Razak berkata, bukan bermaksud dirinya beranggapan politik sebagai satu cabang kerjaya yang penuh dengan kekotoran namun dirinya sebagai orang popular, dia mempunyai cara tersendiri untuk membantu rakyat.
“Buat masa ini, saya tak pernah terfikir ke arah tersebut (politik). Bukan saya kata politik tak bagus tapi mungkin saya ada matlamat dan cara saya sendiri.
“Kawan-kawan saya macam Datuk Hans Isaac dan Datuk Afdlin Shauki, mereka mempunyai minat dan apa yang ingin diperjuangkan. Bagi saya, tak salah (anak seni masuk dunia politik). Golongan artis ada kekuatan tersendiri. Kita diangkat lebih daripada orang lain dari segi populariti,” katanya kepada Kosmo! Online baru-baru ini.
Ujar Zizan, 38, sebagai seorang anak seni, dirinya sedar diri dan lebih selesa berkongsi perkara selain berbentuk politik dan menyalurkan bantuan mengikut kemampuan sendiri.
“Saya suka tunjukkan tentang bisnes, suka kongsi benda-benda yang saya rasa perlu saya kongsi macam ilmu agama dan sebagainya ataupun yang berkaitan tentang kerjaya sebagai anak seni.
“Kawan-kawan lain memilih ke arah politik, mungkin mereka mempunyai matlamat dan misi mereka sendiri. Saya rasa itu hak masing-masing sebab negara kita sebuah negara demokrasi,” katanya.

Dalam pada itu, Zizan yang cukup dikenali menerusi filem Abang Long Fadil menafikan, perjumpaannya dengan Menteri Komunikasi dan Multimedia, Tan Sri Annuar Musa baru-baru ini adalah bersifat politik.
Jelas Zizan, perjumpaan tersebut hanya membincangkan tentang situasi semasa dan hala tuju industri seni tanah air.
“Beliau (Annuar Musa) bertanya tentang keseluruhan industri. Dari segi kerja, waktu kerja, bayaran artis dan saya kongsi juga tentang wartawan dan semua benda untuk industri.
“Apa yang perlu dan apa yang tidak perlu dalam industri. Tentang royalti, kita tahu, royalti banyak memihak kepada penyanyi sahaja, tidak buat pelakon.
“Contohnya, kita berlakon dan filem ditayangkan di pawagam, bayaran hanya terhenti di situ sahaja. Kalau filem kita berlakon tayang di Astro atau stesen TV lain misalnya, kita (pelakon) tak dapat apa-apa.
“Saya persoalan tentang itu dengan beliau dan alhamdulillah, didengari dan beliau nak tahu lebih mendalam lagi tentang kepedihan dan kesakitan yang kita orang industri sedang alami,” ujarnya.
Ditanya sama ada dirinya mempunyai hasrat untuk mengepalai mana-mana persatuan seni tanah air, Zizan berkata, dirinya tidak langsung mempunyai niat ke arah tersebut.
“Saya tak layak. Saya suarakan dan kongsi sahaja kalau ada peluang. Bukan bermakna saya lari daripada tanggungjawab sebagai seorang anak seni.
“Untuk industri kita berkembang pesat, semua orang perlu berani suarakan pendapat. Kalau ada artis kita punya potensi ke peringkat antarabangsa macam Hairul Azreen, kita salurkan sokongan,” katanya.
Terdahulu, melihatkan musibah banjir besar melanda di beberapa negeri baru-baru ini, Zizan terdetik hati untuk membeli kereta pacuan empat roda.
Zizan berkata, tujuan dirinya membeli sebuah kereta Toyota Hilux adalah untuk digunakan bagi membantu lebih ramai orang yang berdepan kesusahan pada masa akan datang. – K! ONLINE


Lelaki Myanmar lemas ketika menjala ikan
Oleh ASLIZA MUSA

31 Januari 2022, 3:19 pm
IPOH – Seorang lelaki warga Myanmar yang dilaporkan hilang ketika menjala ikan bersama rakannya di kawasan sungai dekat Kampung Tawas di sini semalam, ditemukan lemas hari ini.
Mangsa ditemukan pada pukul 10.20 pagi oleh pasukan bomba kira-kira dua kilometer dari lokasi terakhir dia dilihat.
Ketua Balai Bomba dan Penyelamat Ipoh, Mohd. Azman Husin berkata, sepasukan anggota dihantar ke lokasi kejadian selepas menerima panggilan kecemasan pada pukul 12.01 tengah malam.
Katanya, operasi mencari dan menyelamat di permukaan air sekitar sungai tersebut segera dijalankan oleh anggota Pasukan Penyelamat Di Air (PPDA).
“Dalam operasi itu, kita juga menggunakan dron bagi membuat pemantauan dari udara dalam usaha mengesan kedudukan mangsa yang dilaporkan hilang.
“Mangsa berjaya dijumpai dalam keadaan terapung pada jarak dua kilometer dari lokasi terakhir dia dilihat. Mayat mangsa dibawa naik ke tebing dan diserahkan kepada pihak polis untuk tindakan lanjut,” katanya. – K! ONLINE


Jenazah bapa Azizulhasni selamat disemadikan
Oleh NIK NUR IZZATUL HAZWANI NIK ADNAN

31 Januari 2022, 3:39 pm
DUNGUN – Jenazah [email protected] Embong, 73, yang merupakan bapa Datuk Mohammad Azizulhasni selamat dikebumikan di Tanah Perkuburan Islam Syed di sini, sebentar tadi.
Allahyarham Awang selamat dikebumikan bersebelahan pusara ibunya, Rokiah Husain pada pukul 2.45 petang
Terdahulu, solat jenazah Allahyarham dilaksanakan di Surau Ustaz Omar Shukri di sini selepas solat zohor sebelum dibawa ke tanah perkuburan.
Turut mengiringi Allayarham ke tanah perkuburan, ahli keluarga dan Pengarah Jabatan Belia dan Sukan Terengganu, Mohd. Izwandy Ismail.
Awang meninggal dunia akibat strok di kediamannya di Kampung Nibong Stesen pada pukul 2 pagi tadi. – K! ONLINE


Thai edar kondom empat saiz berbeza tangani kehamilan remaja menjelang 14 Februari
Oleh KOSMO!

31 Januari 2022, 4:15 pm
BANGKOK – Kerajaan Thailand memilih pendekatan berbeza bagi mengawal aktiviti seks bebas menjelang sambutan Hari Kekasih dengan mengedarkan kondom berbilang saiz dan pil perancang kehamilan kepada golongan belia, lapor laman berita Coconut News baru-baru ini.
Bermula esok (Selasa), pihak berkuasa akan mula mengedarkan pil tersebut secara rawak di tempat umum diikuti kondom, dua bulan kemudian.
Program tersebut termasuk pengedaran 10 kondom seminggu atau 13 pek lepuh pil untuk wanita setiap tahun.
Bagi memastikan semua orang menggunakan barangan itu, kondom itu akan tersedia dalam empat saiz iaitu 49 milimeter (mm), 52mm, 54mm, dan 56mm.
Kontraseptif itu akan diedarkan secara percuma di pusat kesihatan tempatan, hospital swasta, farmasi dan unit penjagaan primer.
Kondom akan tersedia di lokasi yang sama mulai April ini.
Program tersebut selain nasihat dan teguran dilihat lebih berkesan dalam mencegah kehamilan tidak dirancang dan penyakit kelamin dalam kalangan belia. – Agensi


Lima ‘mat rempit’ laku aksi ‘Superman’ di LPT 2 ditahan
Oleh TENGKU DANISH BAHRI TENGKU YUSOFF

1 Februari 2022, 7:57 pm
KUALA TERENGGANU – Gelagat lima lelaki menunggang motosikal secara berbahaya di Lebuh Raya Pantai Timur 2 (LPT 2) membawa padah apabila ditahan di Hentian Rehat dan Rawat Bukit Besi, Dungun semalam.
Kesemua mereka yang berusia 17 hingga 23 tahun ditahan dalam Operasi Samseng Jalanan dilaksanakan Jabatan Siasatan dan Penguatkuasaan Trafik (JSPT) Terengganu.
Ketua JSPT Terengganu, Superintendan Ismail Man berkata, sebelum ditahan, kelima-lima lelaki tersebut sedang melakukan menunggang motosikal sambil melakukan aksi meniarapkan kepala dan kedua-dua kaki melunjur ke belakang ala ‘Superman’.
“Cara tunggangan itu amat berbahaya kepada diri sendiri dan pengguna jalan raya lain.
“Pemeriksaan juga mendapati empat daripada mereka tidak memiliki lesen memandu yang sah,” katanya ketika dihubungi Kosmo! di sini hari ini.
Ismail berkata, hasil saringan air kencing pula mendapati kesemua mereka bebas daripada pengaruh dadah.

Beliau berkata, kes disiasat mengikut Seksyen 42 (1) Akta Pengangkutan Jalan 1987 kerana memandu secara melulu dan berbahaya.
“Selain itu, salah seorang daripada lima lelaki tersebut juga disiasat mengikut Seksyen 108(3)(e) akta sama kerana mengubah suai nombor pendaftaran,.
“Kesemua motosikal terbabit telah disita di Bahagian Siasatan dan Penguatkuasaan Traffik (BSPT) Terengganu, Kuala Terengganu,”katanya. – K! ONLINE


Disamun ketika hantar kuih
Oleh MOHD YUNUS YAKKUB

1 Februari 2022, 8:56 pm
SHAH ALAM – Seorang wanita yang merupakan penghantar makanan sambilan kerugian RM1,800 apabila gelang emasnya disamun dalam kejadian di Seksyen 25, Taman Sri Muda di sini, hari ini.
Kejadian dikatakan berlaku kira-kira pukul 9.30 pagi semasa mangsa berusia 29 tahun sedang menghantar makanan dipercayai kuih kepada pelanggannya.
Difahamkan mangsa cuba mengejar namun suspek telah bertindak menunjukkan parang seterusnya membuatkan wanita berkenaan takut sebelum membuat laporan polis pada pukul 10.03 pagi tadi.
Ketua Polis Daerah Shah Alam, Asisten Komisioner Baharudin Mat Taib berkata, semasa kejadian mangsa menunggang sendirian sebelum suspek telah bertindak menarik gelang di tangan mangsa.
Katanya, nilai gelang itu dianggarkan bernilai RM1,800 dengan mangsa hanya mengalami kesan calar di tangannya.
“Mangsa telah disamun dua suspek lelaki disyaki warga Indonesia yang berbadan kurus dengan menaiki motosikal jenis Yamaha LC berwarna merah.

“Kedua-dua suspek juga memakai topi keledar masing-masing berwarna biru dan merah serta memiliki parang yang disembunyikan di dalam bajunya,” katanya dalam kenyataan hari ini.
Justeru, Baharudin meminta orang awam yang mempunyai maklumat lanjut berkaitan kes berkenaan boleh berhubung dengan Pegawai Penyiasat kes, Inspektor Roshaza di talian 03-552 02222.
Kes disiasat mengikut Seksyen 395/397 Kanun Keseksaan.
Terdahulu tular kejadian tersebut menerusi hantaran dilakukan mangsa di Facebook rasminya.
Berdasarkan posting itu, mangsa jelas terkejut dan ketakutan selepas gelang emasnya diragut ketika menghantar kuih.
“Mereka memang sudah mengikuti (saya) lama kot. Waktu ragut gelang itu jatuh. Cuba kejar tetapi mereka tunjuk parang tidak jadi kejar sebab takut.
“Tiada orang berdekatan, terpaksa biarkan, menggigil juga masa itu, terkejut,” katanya. – K! ONLINE


Kanak-kanak dua tahun meninggal dunia dipatuk ular
Oleh ALWANI ZAFIRAH

1 Februari 2022, 8:36 pm
PETALING JAYA – Seorang kanak-kanak berusia dua tahun dilaporkan meninggal dunia akibat dipatuk ular ketika sedang bercuti di kampung.
Difahamkan, kejadian berlaku ketika kanak-kanak dengan nama Fayyad itu sedang bermain di halaman luar rumah datuknya.
Kisah menyayat hati itu turut dikongsikan oleh pengasas Unit Khas Van Jenazah (UKJV), yang dikenali sebagai Mr Wan Cai menerusi hantaran di laman Facebooknya.
Katanya, kanak-kanak itu dimaklumkan bermain seorang diri sebelum ibunya mendengar jeritan kuat mangsa dari arah luar rumah.
“Si ibu terus bergegas keluar dari dalam rumah untuk melihat apa yang terjadi terhadap adik Fayyad selepas mendengar jeritan yang kuat daripada mangsa.
“Adik Fayyad kemudiannya dilihat terbaring di tanah sambil mengerang kesakitan, dan ibunya mendapati kaki kanan anaknya itu terdapat kesan seperti patukan ular,” katanya.

Tambah pemilik akaun tersebut, Fayyad segera dikejarkan ke Hospital Kuala Nerang sebelum dibawa ke Hospital Sultanah Bahiyah, Alor Setar disebabkan keadaannya yang semakin kritikal.
Lebih menyedikan apabila mangsa disahkan meninggal dunia sekitar pukul 8 pagi semalam dan jenazah telah diuruskan oleh pasukan UKJV.
Sementara itu, Mr. Wan turut merasa sedih dan sayu apabila melihat kedua ibu bapa kanak-kanak tersebut mencium dahi arwah anaknya buat kali terakhir.
“Sayu melihat reaksi kedua ibu bapa ini.
“Anak kesayangan pasangan suami isteri ini hilang dalam sekelip mata,” luahnya. – K! ONLINE


Buruh binaan dicekup rogol adik sendiri
Oleh MOHD YUNUS YAKKUB

1 Februari 2022, 9:29 pm
KLANG – Perbuatan seorang lelaki yang sanggup merogol adiknya sendiri terbongkar apabila ditahan di rumahnya sekitar daerah ini, semalam.
Penahanan suspek yang juga pekerja buruh binaan berusia 24 tahun itu dilakukan pukul 11 malam.
Timbalan Ketua Polis Daerah Klang Selatan, Superintendan Rahmat Ariffin berkata, berdasarkan siasatan kejadian dikatakan berlaku pukul 1 pagi pada 17 Ogos 2018 apabila mangsa sedang tidur di rumahnya di daerah ini.
Katanya, suspek kemudiannya telah datang dengan memasukkan kemaluan ke mulut mangsa sebelum merogol adiknya itu.
“Selepas kejadian suspek terus melarikan diri dengan mangsa memaklumkan telah dirogol beberapa kali oleh suspek sama sebelum ini.
“Mangsa ada memberitahu kepada ibu bapanya namun mereka tidak mempercayai,” katanya dalam kenyataan hari ini.

Beliau menambah, mangsa juga tidak membuat laporan polis susulan tiada kenderaan ke balai dan takut dimarahi oleh ibu bapanya.
Jelas Rahmat, siasatan lanjut masih dijalankan dengan suspek kini direman sehingga 7 Februari depan.
Kes disiasat mengikut Seksyen 376B Kanun Keseksaan. – K!ONLINE


Mimpi ngeri seorang ibu, rambut anak berpintal dengan mainan
Oleh KOSMO!

1 Februari 2022, 8:00 pm
LONDON – Seorang ibu di London berkongsi pengalaman terpaksa menghabiskan masa 20 jam untuk membuang mainan yang berpintal pada rambut anak perempuannya, lapor akhbar Daily Star UK, semalam.
Menerusi perkongsian di Facebook, Liza Tschirling Hoelzle menceritakan situasi tersebut adalah ibarat mimpi ngeri bagi setiap ibu.
Menurut Hoelzle, anaknya, Abigail sedang bermain bersama rakannya, Noah sebelum kanak-kanak lelaki itu datang memaklumkan terdapat mainan melekat pada rambut gadis kecil itu.
Rupa-rupanya, Noah telah menuang 150 biji mainan Bunchems ke atas kepala Abigail sebagai gurauan namun kesemuanya telah melekat teruk pada rambutnya.
Bunchem adalah sejenis permainan pembinaan yang diperbuat daripada plastik dan berbentuk seperti cangkuk.
“Saya tidak sampai hati untuk memotong rambutnya kerana ia akan menjadi terlalu pendek dan buruk.

“Saya terpaksa menonton banyak video di YouTube bagi belajar cara-cara meleraikan Bunchem itu daripada rambut Abigail,” jelas Hoelzle.
Tambah Hoelzle, anaknya langsung tidak menangis malah bertindak menenangkan dirinya yang panik melihat keadaan itu.
“Abigail sangat tenang malah menganggap perkara itu melucukan. Saya cuma lega selepas 20 jam berhempas pulas, kesemua Bunchem berjaya dibuang dan rambut anak saya kembali seperti biasa,” ujarnya. – Agensi


Bomba tamatkan operasi padam api Pulau Burung
Oleh MOHD SYALMIZI HAMID

1 Februari 2022, 8:27 pm
SEBERANG PERAI – Jabatan Bomba dan Penyelamat Malaysia (JBPM) menamatkan operasi pemadaman kebakaran di tapak pelupusan sampah di Pulau Burung, Nibong Tebal di sini hari ini.
Difahamkan operasi itu tamat ketika kebakaran berjaya dipadamkan sepenuhnya pada hari ke-20.
Menteri Perumahan dan Kerajaan Tempatan, Datuk Seri Reezal Merican Naina Merican dalam satu kenyataan di laman sosial Facebook berkata, kerjasama banyak pihak secara bersepadu dapat mengakhiri misi itu dengan berjaya.
“Alhamdulillah misi memadam kebakaran di tapak pelupusan sampah Pulau Burung telah berjaya disempurnakan sepenuhnya.
“Terima kasih saya ucapkan kepada pasukan #WiraMerah Pulau Pinang serta pelbagai agensi persekutuan dan negeri dalam proses pemadaman kebakaran,” katanya.
Terdahulu, akhbar melaporkan kejadian kebakaran sejak hampir 3 minggu lalu itu membabitkan kawasan seluas kira-kira 11.3 hektar daripada keseluruhan 16.2 hektar.

Kejadian itu menyebabkan sebanyak 86 keluarga dengan kira-kira 400 penduduk yang tinggal berdekatan kawasan itu terpaksa dipindahkan bagi memastikan keselamatan nyawa mereka selain sepuluh buah sekolah turut ditutup tiga hari. – K! ONLINE


10,879 saman pandu laju di Selangor
Oleh MOHD YUNUS YAKKUB

1 Februari 2022, 9:49 pm
SHAH ALAM – Sebanyak 11,464 saman dikeluarkan atas pelbagai kesalahan dalam tempoh empat hari pelaksanaan Ops Selamat 17 di seluruh Selangor.
Ketua Polis Selangor, Datuk Arjunaidi Mohamed berkata, saman paling banyak dikeluarkan melibatkan memandu melebihi had laju sebanyak 10,879 diikuti tidak mematuhi lampu isyarat (318) dan menggunakan alat telekomunikasi semasa memandu (236).
Katanya, kesalahan lain yang turut dikesan adalah memotong barisan dengan 27 saman, memotong garisan berkembar (3) dan satu saman kerana memandu dilorong kecemasan.
“Bagi tempoh sama, sebanyak 1,420 kes kemalangan jalan raya direkodkan dengan 825 kemalangan di jalan bandaran, lebuh raya (219), jalan negeri (182), jalan persekutuan (96) dan 98 kemalangan di lain-lain jalan.
“Statistik ini menunjukkan penurunan sebanyak 634 kes berbanding dalam Op Selamat 16 Tahun Baharu Cina 2020 yang merekodkan sebanyak 2,054 kemalangan bagi tempoh yang sama,” katanya dalam kenyataan hari ini.
Menurut beliau, sebanyak lapan kes kemalangan maut direkodkan yang kesemuanya melibatkan penunggang motosikal.

Ujarnya, bagaimanapun jumlah itu menunjukkan penurunan berbanding 14 kematian dalam Op Selamat 16 yang melibatkan 11 penunggang motorsikal dan pejalan kaki (3).
Dalam perkembangan sama, Arjunaidi menjelaskan sebanyak 2,479 rondaan telah dibuat menerusi elemen seperti Unit Kereta Peronda (MPV) dan Unit Rondaan Bermotosikal (URB) di kawasan-kawasan perumahan yang ditinggalkan sempena perayaan Tahun Baharu Cina.
“Pihak polis juga telah menerima sebanyak 41 permohonan Borang Balik Kampung yang diisi melalui aplikasi ‘Volunteer Smartphone Patrol’ (VSP) dan sebanyak 228 permohonan melalui Borang Balik Kampung yang diisi di balai-balai polis.
“Tiada sebarang laporan polis diterima berhubung kejadian kes pecah rumah yang ditinggalkan semasa balik kampung sehingga hari ini,” katanya. – K! ONLINE


4 nelayan warga Thailand dicekup tangkap ikan, ceroboh pelantar minyak
Oleh TOREK SULONG

1 Februari 2022, 9:39 pm
PASIR PUTEH – Agensi Penguatkuasaan Maritim Malaysia (APMM) Negeri Kelantan menahan empat nelayan warga Thailand selepas mereka didapati menceroboh perairan negara dan menangkap ikan di kawasan pelantar minyak di Kuala Tok Bali di sini semalam.
Tangkapan itu dijalankan di lokasi 158 kilometer dari Kuala Tok Bali kira-kira pukul 12.30 tengah hari selepas APMM menerima laporan sebuah bot yang dikendalikan seorang tekong dan tiga awak-awak menghampiri sebuah pelantar minyak.
Pengarah APMM Kelantan, Kepten Maritim Syed Nor Adli Syed Ab. Rahman berkata, anggota penguat kuasa APMM yang sedang menjalankan rondaan di laut terus bergegas ke pelantar minyak itu sebelum menahan keempat-empat lelaki berusia dalam lingkungan 23 hingga 71 tahun.
Menurutnya, semasa pemeriksaan dijalankan, tekong bot itu gagal menunjukkan sebarang dokumen kebenaran untuk melakukan aktiviti perikanan di perairan negara ini.
“Bot dan kesemua suspek dibawa ke pangkalan operasi APMM Kelantan, Tok Bali, untuk siasatan lanjut.
“Siasatan mendapati, nilai rampasan termasuk bot, tangkapan ikan sebanyak 300 kilogram, minyak diesel 200 liter dan peralatan menangkap ikan dianggarkan berjumlah RM650,000,” katanya dalam satu kenyataan di sini hari ini.

Syed Nor Adli berkata, kesemua nelayan yang ditahan disahkan negatif Covid-19 selepas mereka menjalani ujian saringan.
Tambahnya, kes disiasat mengikut Seksyen 15(1)(a) Akta Perikanan 1985 dan Seksyen 16(3) akta yang sama. – K! ONLINE


Penunggang maut motosikal bergesel
1 Februari 2022, 9:25 pm
KUALA LUMPUR – Seorang lelaki maut selepas motosikal yang ditunggangnya bergesel dengan sebuah motosikal lain di Kilometer 0.4 Lebuh Raya Duta-Ulu Kelang (DUKE) dari arah pusat bandar menghala Gombak, dekat sini hari ini.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, dalam kejadian kira-kira pukul 11.20 pagi, kemalangan berlaku melibatkan dua buah motosikal jenis Yamaha LC135 dan Honda RS150.
“Hasil siasatan mendapati, kemalangan berlaku apabila penunggang motosikal Yamaha LC135 menunggang motosikal dari arah Jalan Kuching menghala Plaza Tol Sentul.
“Sebaik sampai di tempat kejadian berdekatan dengan susur masuk ke lorong motosikal didapati telah bergesel dengan motosikal Honda RS150 yang berada di laluan yang sama,” ujarnya sebentar tadi.
Menurutnya, kemalangan itu menyebabkan penunggang motosikal Yamaha LC135 yang berusia 44 tahun mengalami kecederaan parah pada bahagian kepala dan disahkan meninggal dunia di lokasi kejadian oleh Penolong Pegawai Perubatan, Hospital Kuala Lumpur (HKL).
“Bagaimanapun penunggang Honda RS150 yang berusia 31 tahun terselamat dan dikejarkan ke Unit Kecemasan HKL ekoran kecederaan pada bahagian kaki dan kepala,” ujarnya.

Katanya, kes diklasifikasikan dibawah Seksyen 41(1) Akta Pengangkutan Jalan (APJ) 1987. – K! ONLINE


Makhluk asing rawat semua penyakit, tingkatkan hayat manusia 220 tahun
Oleh KOSMO!

1 Februari 2022, 9:00 pm
WASHINGTON – Seorang ahli psikik popular meramalkan makhluk asing akan mengajar manusia tentang cara-cara menghapuskan semua jenis penyakit, sekali gus meningkatkan purata jangka hayat kepada 220 tahun, lapor akhbar Daily Star semalam.
Menurut Uri Geller, dia yakin bahawa individu yang lahir pada zaman kini berpeluang bertemu makhluk asing ketika jangka hayat mereka.
Berbeza daripada kepercayaan sebelum ini yang menyatakan bahawa makhluk asing  menculik manusia, ia sebaliknya akan membantu manusia merungkai misteri penyakit-penyakit yang tidak dapat diubati.
“Rakan-rakan sekalian. Bayi yang lahir pada hari ini akan berpeluang untuk menemui makhluk asing yang akan mengajar manusia untuk menghapuskan segala jenis penyakit. Jangka hayat manusia juga akan meningkat kepada purata 220 tahun,” katanya dalam satu ciapan di Twitter.
Geller pada minggu lepas memberi amaran kepada Pentadbiran Aeronautik dan Angkasa Lepas Kebangsaan (NASA) agar bersiap sedia untuk menghadapi penaklukan makhluk asing di Bumi dalam masa terdekat.
Ciapan Geller menerima pelbagai reaksi daripada netizen yang memberikan pelbagai pendapat.

“Makhluk asing akan mengajar manusia untuk menjadi lebih beradab kerana ia tidak akan mendarat selagi kita belum menjadi seorang yang matang,” kata seorang netizen.
“Saya tidak kisah mengenai hidup lebih lama. Saya hanya ingin hidup dengan penuh bertenaga, tidak mengalami sebarang kesakitan, lenguh-lenguh badan serta mempunyai ketenangan fikiran seperti kanak-kanak berusia 10 tahun,” kata seorang lagi pengguna. – AGENSI


20 individu leka berparti terkejut diserbu polis
Oleh NUR SYAZWANA MANSOR

1 Februari 2022, 5:44 pm
SUNGAI PETANI – Keseronokan 20 individu termasuk dua wanita mengadakan parti persendirian di sebuah rumah di Darul Aman Perdana di sini membawa padah apabila ditahan dalam serbuan awal pagi tadi.
Ketua Polis Daerah Kuala Muda, Asisten Komisioner Adzli Abu Shah berkata, dalam serbuan pada pukul 3 pagi itu, 18 lelaki dan dua wanita berusia antara 18 hingga 25 tahun didapati sedang leka berparti.
Beliau berkata, ketika serbuan semua suspek tidak mematuhi prosedur operasi standard (SOP) iaitu penjarakan sosial.
“Semua individu yang ditahan dibawa ke Ibu Pejabat Polis Daerah (IPD) Kuala Muda untuk tindakan lanjut,” katanya dalam satu kenyataan di sini hari ini.
Menurutnya, ujian urin telah dilakukan ke atas kesemua suspek dan mendapati enam daripada mereka positif dadah jenis ketamin dan THC.
“Kes disiasat di bawah Peraturan 16 Peraturan-peraturan Pengawalan dan Pencegahan Penyakit Berjangkit (PPPPPB) Pelan Pemulihan Negara (PPN) 2021 dan Seksyen 15(1) ADB 1952,” tambahnya. – K! ONLINE


100 penduduk minta Unifi di Machang
Oleh MOHD RASDAN AHMAD

1 Februari 2022, 5:38 pm
MACHANG – Hampir 100 buah rumah sekitar Kampung Kemuning di sini hari ini menyeru pihak Telekom Malaysia Bhd. (TM) untuk mempermudahkan urusan pemasangan kabel bagi kemudahan jalur lebar di kawasan tersebut.
Wakil penduduk, Hafiz Hasbullah, 37,berkata, pihak penduduk telah beberapa kali memohon secara elok dengan TM Malaysia cawangan Machang sebelum ini namun sampai sekarang masih tiada jawapan.
“Bukan benda baru, sudah bertahun kami mohon. Capaian internet di kawasan ini sangat teruk, hampir 100 buah rumah mohon pakej Unifi sepatutnya TM dah datang pasang.
“Kampung kami bukan jauh dari bandar Machang, sekitar 2 kilometer sahaja. Ramai golongan di sini adalah guru, pelajar dan pekerja-pekerja yang memerlukan internet,” jelasnya ketika menyerahkan permohonan kepada Ketua Pemuda UMNO bahagian Machang semalam.
Tambahnya, kali ini pihak penduduk cuba menggunakan bantuan daripada pejabat Ahli Parlimen Machang selepas beberapa kali memohon pemasangan Unifi sebelum ini.
Dalam pada itu, bagi Ketua Pemuda UMNO Machang, Mohd. Fakaaruddin Ismail berkata, jalur lebar ketika ini amat penting dan sudah dianggap sebagai keperluan bagi penduduk.

“Saya akan cuba sedaya upaya dan akan salurkan permintaan penduduk di sini kepada Ahli Parlimen, Datuk Jazlan Yaacob bagi urusan seterusnya.
“Masalah yang dihadapi penduduk kawasan ini sebenarnya sudah lama, namun tiada sebarang tindakan yang dilakukan oleh pihak TM Malaysia,” katanya. – K! ONLINE


Dua bot bertembung, 10 pelancong Pulau Perhentian cedera
Oleh MOHD AZLI ADLAN

1 Februari 2022, 7:31 pm
KUALA TERENGGANU – Seramai 10 individu cedera termasuk enam daripada mereka parah dalam insiden sebuah bot pelancong dengan sebuah bot nelayan di muara Sungai Besut berhampiran Jeti Kuala Besut semalam.
Dalam kejadian pada pukul 3.30 petang itu, mereka merupakan sebahagian 29 pelancong Pulau Perhentian yang dalam perjalanan pulang ke Jeti Kuala Besut.
Pengarah Kesihatan Terengganu, Datuk Dr. Kasemani Embong berkata, kesemua tujuh mangsa termasuk empat kanak-kanak yang parah kini ditempatkan di Hospital Sultanah Nur Zahirah di sini.
“Empat mangsa kanak-kanak ditempatkan di Unit Rawatan Rapi Pediatrik (PICU) hospital itu manakala seorang mangsa dewasa pula berada di Unit Rawatan Rapi (ICU) hospital sama.
“Seorang lagi mangsa dewasa pula kini dirawat di wad biasa HSNZ,” katanya di sini hari ini.
Kasemani berkata, dua daripada mangsa kanak-kanak memerlukan bantuan mesin pernafasan manakala dua lagi diberikan bantuan oksigen.

Tambah beliau, keadaan kesemua mangsa yang berusia empat hingga 70 tahun dilaporkan semakin stabil.
Difahamkan kesemua mereka mengambil pakej lawatan harian dan bertolak ke Pulau Perhentian pada pukul 9 pagi sebelum bertolak pulang pada pukul 2.30 petang. – K! ONLINE


3,187 kes sembuh dilaporkan hari ini
Oleh SITI A'ISYAH SUKAIMI

1 Februari 2022, 6:53 pm
PUTRAJAYA – Sebanyak 3,187 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,787,190 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan baharu hari ini pula mencatatkan 5,566 kes termasuk 227 kes import, dengan jumlah keseluruhan kes positif Covid-19 sebanyak 2,876,324 kes.
“Daripada jumlah kes harian hari ini, 51 kes (0.9 peratus) adalah kategori tiga, empat dan lima serta 5,515 kes (99.1 peratus) lagi kategori satu dan dua.
“Terdapat tujuh kluster baharu dikenal pasti hari ini dengan jumlah kluster tamat sebanyak 6,113 kluster serta 318 kluster aktif dilaporkan,” katanya dalam satu kenyataan di sini hari ini.
Tambah beliau, sebanyak 113 kes sedang dirawat di Unit Rawatan Rapi dan 59 kes memerlukan bantuan pernafasan. – K! ONLINE


Lebih ramai ingat mati, tulis wasiat selepas Putera Phillip masuk hospital
Oleh KOSMO!

1 Februari 2022, 6:00 pm
LONDON – Kemasukan Duke Of Edinburgh, Putera Phillip ke hospital pada Februari tahun lalu sebelum beliau meninggal  dunia, mendorong peningkatan penulisan wasiat di Britain sebanyak 131 peratus, lapor akhbar Daily Star, semalam.
Menurut pandangan daripada penulis wasiat dan penyedia pengebumian, Farewill, kesan itu berterusan dengan peningkatan 26 peratus dalam penulisan wasiat selepas Ratu Elizabeth II  dimasukkan ke hospital pada 22 Oktober tahun sama.
Pengumuman penting lain termasuk Sir Kapten Tom Moore yang menerima rawatan untuk Covid-19, turut menyaksikan peningkatan 39 peratus dalam penulisan wasiat.
Tinjauan penyelidikan menunjukkan penambahan 2,000 individu dewasa di Britain yang mewakili 32 peratus daripada populasi penduduk negara itu berkata mereka jarang memikirkan kematian sendiri melainkan didorong oleh kematian orang lain.
Tinjauan juga menunjukkan bahawa hari Isnin pada pukul 2 petang adalah masa paling popular untuk menulis wasiat.
Hampir satu perlima daripada semua surat wasiat yang dibuat dalam tempoh tiga tahun lepas adalah pada hari pertama dalam minggu itu. – Agensi


[VIDEO] Nelayan panik dikejar makhluk laut mata menyala
Oleh KOSMO!

1 Februari 2022, 7:00 pm
BRASILIA, Brazil – Seorang nelayan di Brazil berdepan detik cemas apabila dikejar oleh seekor makhluk misteri dengan mata menyala ketika keluar menangkap ikan di laut, lapor akhbar Daily Star, kelmarin.
Situasi mendebarkan itu dirakam oleh nelayan yang dirahsiakan identitinya ketika memecut botnya dengan laju di perairan Rio Grande do Soul, negeri selatan Brazil.
“Ia mahu menyerang saya,” demikian keterangan video berdurasi 47 saat yang dikongsinya di media sosial.
Berdasarkan paparan video, makhluk misteri itu kelihatan panjang, berwarna hitam dan mempunyai mata menyala ketika sedang mengejar nelayan malang tersebut.
Ia dilihat berenang dan menyelam beberapa kali ketika sedang mengejar mangsanya.
Meskipun bergerak pada kelajuan penuh, makhluk misteri itu mampu dan hampir menyaingi bot itu.

Beberapa pengguna media sosial memberikan reaksi seram terhadap klip tersebut.
“Adakah anda terkencing dalam seluar?” tanya seorang pengguna media sosial.
“Ini sangat menakutkan,” komen seorang lagi. – Agensi


Hujan lebat, ribut petir di 9 negeri malam ini
Oleh ALWANI ZAFIRAH

1 Februari 2022, 6:58 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir bagi sembilan negeri malam ini
MetMalaysia dalam satu kenyataan di Facebook berkata, antara negeri yang terlibat adalah Kedah, Pulau Pinang, Perak, Selangor, Kuala Lumpur, Putrajaya, Johor, Sarawak dan Sabah yang dijangka bakal mengalami cuaca buruk sehingga pukul 10 malam nanti.
“Hujan lebat, ribut petir dan angin kencang sedang berlaku di Bandar Baharu, Kedah serta Seberang Perai Selatan, Pulau Pinang.
“Manakala di Perak, melibatkan kawasan Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya di sini hari ini.
Selain itu, keseluruhan Wilayah Persekutuan Kuala Lumpur, Putrajaya dan Selangor serta dua daerah di Johor dilaporkan sedang mengalami hujan lebat serta ribut petir ketika ini.
“Ia termasuklah Pontian dan Johor Bahru,” ujarnya.

Menurut MetMalaysia, cuaca buruk ini dilihat masih tertumpu di beberapa bahagian negeri Sarawak sejak awal petang tadi.
“Antara kawasan yang terlibat adalah Sri Aman dan Betong.
“Di Sabah pula, kawasan yang sedang mengalami hujan lebat adalah sekitar Pendalaman (Tambunan), Pantai Barat (Papar) dan Sandakan (Tongod),” katanya lagi.
Jelasnya, amaran ribut petir ini adalah amaran jangka pendek yang sah dalam tempoh tidak melebihi enam jam untuk satu-satu keluaran. – K! ONLINE


Tiada istilah payung emas, ia hadis palsu
Oleh MOHD. HUSNI MOHD. NOOR

1 Februari 2022, 6:46 pm
PUTRAJAYA – Modal ‘payung emas di syurga’ kerap dijadikan senjata buat si suami bagi mengumpan isteri untuk berpoligami.
Menurut bekas Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad al-Bakri, tiada istilah payung emas menurut mana-mana hadis sebaliknya ia sebenarnya adalah hadis palsu.
“Sikap sebagai Muslim adalah kita tak menentang sebarang syariat Allah SWT namun, yang pasti ada keperluan dan hikmah dalam keadaan tertentu.
“Kita cuma menolak sikap menggunakan agama untuk kepentingan individu lantas mengabaikan hak-hak lain,” katanya menerusi ciapan di Twitter, hari ini.
Katanya, jika seorang wanita solat lima waktu, puasa Ramadan, pelihara kemaluan dan taat kepada suaminya maka, Nabi kata masuklah ke syurga melalui pintu yang dikehendaki.
Zulkifli berkata, hukum bagi sesuatu juga perlu dilihat daripada aspek sebab dan illahnya.

“Tidak boleh menetapkan hukum atas sesuatu berdasarkan zahir ianya sunnah atau tidak semata-mata, sebaliknya melihat kepada maslahat suatu perkara itu.
“Begitu juga dengan poligami. Terkadang ia menjadi perlu dan terkadang tidak perlu bahkan boleh jadi menzalimi.
“Kemudian jika kamu bimbang tidak akan berlaku adil (di antara isteri-isteri kamu) maka (berkahwinlah dengan) seorang sahaja. (Surah al-Nisa’, 4:3),” katanya.
Katanya, hukum berpoligami itu sendiri boleh jadi harus, sunat dan haram dan tidak menjadi kesalahan bagi isteri untuk mempertikaikan keputusan suaminya untuk berpoligami dengan melarangnya atas sebab keperluan.
Jelasnya, berbincang dengan baik, beri nasihat, dan pandangan, demi untuk mengelakkan daripada berlakunya kezaliman dan penindasan terhadap hak isteri dan juga anak-anak. – K! ONLINE


Urus dan manfaat masa sebaik mungkin- Sultan Selangor
Oleh ISKANDAR SHAH MOHAMED

1 Februari 2022, 6:10 pm
SHAH ALAM – Sultan Selangor, Sultan Sharafuddin Idris Shah menyeru umat Islam supaya sentiasa menitikberatkan soal kepentingan mengurus dan memanfaatkan masa dalam kehidupan.
Baginda bertitah, umat Islam diseru memahami dan menghayati intipati khutbah Jumaat bertajuk ‘Mencari Keberkatan Masa’ yang dibacakan khatib di masjid-masjid seluruh negeri ini minggu lalu.
“Memetik isi kandungan khutbah itu, umat Islam wajib meneladani Rasulullah S.A.W. yang amat menitikberatkan soal kepentingan menguruskan masa dalam kehidupan.
“Baginda Rasulullah sentiasa berpesan agar memanfaatkan masa dengan sebaik mungkin,” titah baginda menerusi Facebook (FB) Selangor Royal Office hari ini.
Sultan Sharafuddin bertitah, banyak faktor menyebabkan manusia leka dan lalai dalam menguruskan masa.
“Antara faktor kegagalan kita dalam menguruskan masa sebaiknya ialah tidak memahami matlamat kehidupan di dunia, sikap malas dan sambil lewa serta suka bertangguh atau membuang masa.

“Kesemua tabiat buruk itu mesti dihadapi dengan penuh mujahadah melawan diri sendiri. Orang bermujahadah tidak akan membiarkan dirinya diperhambakan oleh hawa nafsu malah dia mengawal hawa nafsunya,” tegas baginda.
Titah Sultan Sharafuddin, jika Allah memberkati masa kita, bererti berlaku penambahan dan kebaikan.
“Maka, sejam yang diberkati tentu berbeza dengan sejam yang tidak diberkati. Setahun yang diberkati sudah tentu berbeza dengan setahun yang tidak diberkati.
“Oleh demikian, kita akan mendapati insan yang berkhidmat untuk kemaslahatan manusia, Allah memberkati umur mereka,” titahnya. – K! ONLINE


Bas henti-henti kembali beroperasi di Kelantan
Oleh YATIMIN ABDULLAH

1 Februari 2022, 5:33 pm
KOTA BHARU – Perkhidmatan bas henti-henti di negeri ini kembali beroperasi bermula hari ini sekali gus memudahkan pergerakan penduduk kawasan luar bandar ke Kota Bharu selepas operasinya ditutup sejak setahun lalu.
Perkhidmatan bas itu dikendalikan oleh Konsortium E-Mutiara Berhad (E-Mutiara) selepas ia dikendalikan oleh Syarikat Kenderaan Melayu Kelantan (SKMK) kemudian diambil alih Syarikat Cityliner sebelum ditutup operasinya.
Pengerusi Eksekutif E-Mutiara, Che Ibrahim Che Ismail berkata, operasi bas itu melibatkan perjalanan pergi dan balik setiap hari itu di jenamakan bawah perkhidmatan Mutiara Rentas Desa.
“Kita telah menetapkan sebanyak sembilan laluan iaitu Kota Bharu-Salor-Pasir Mas, Kota Bharu-Gua Musang, Kota Bharu-Tok Bali-Kampung Raja, Kota Bharu-Kuala Krai, Kota Bharu-Pengkalan Kubor dan Kota Bharu- Kemumin-Sabak.
“Selain itu, laluan Kota Bharu-Sabak-Lapangan Terbang Sultan Ismail Petra, Kota Bharu-Pantai Cahaya Bulan dan Kota Bharu-Bukit Marak-Bachok turut disenaraikan bawah perkhidmatan ini,” katanya ketika dihubungi pemberita hari ini.
Che Ibrahim memberitahu, perkhidmatan tersebut bermula dari Kota Bharu di Stesen Bas Jalan Hilir Pasar di sini manakala lokasi hentian dalam laluan adalah seperti yang dikendalikan oleh penyedia perkhidmatan yang terdahulu.

Katanya, perkhidmatan fasa pertama hari ini hanya melibatkan tiga laluan terlebih dahulu iaitu Kota Bharu-Salor-Pasir Mas, Kota Bharu-Gua Musang dan Kota Bharu-Tok Bali-Kampung Raja. – K! ONLINE


‘Kambing aku jadi mangsa, tak puas hati mari jumpa depan-depan’
1 Februari 2022, 4:41 pm
PETALING JAYA – Perbuatan pihak tidak bertanggungjawab menulis perkataan babi pada badan seekor kambing menggunakan penyembur berwarna merah menimbulkan kemarahan kepada pemiliknya sehingga perkongsian itu tular di media sosial.
Seorang lelaki yang mendakwa pemilik kepada kambing tersebut meluahkan rasa kecewa dan terkilan dengan tindakan tidak berperikemanusiaan itu.
“Siapa yang kurang ajar sembur kambing aku dengan tulis babi ni, kalau tak puas hati jumpa depan-depanlah.
“Tak payah nak sembur kambing aku dengan pewarna macam ni, tak pasal-pasal kambing aku dah jadi haram,” ujarnya.
Perkara tersebut turut mendapat perhatian penceramah dan pendakwah terkenal, Ustaz Ahmad Dusuki Abd. Rani yang memuat naik gambar kambing tersebut di laman Facebooknya, semalam sehingga mendapat 3,400 tanda suka serta dikongsi 102 pelayar.
Menurut beliau, manusia terdiri daripada pelbagai sikap dan sifat hinggakan haiwan seperti kambing menjadi mangsa.

“Manusia ni kan macam-macam perangainya, sebab itulah Allah hantarkan para alim ulamak sebagai panduan hidup setelah ketiadaan para nabi dan rasul,” tulisnya ringkas.
Perkongsian tersebut bagaimanapun mendapat komen yang berbeza daripada orang ramai apabila rata-rata mereka menyalahkan pemilik kambing hingga menyebabkan individu berkenaan bertindak menyembur badan haiwan itu.
“Mungkin kambing tu pergi makan tanaman orang kot, tu yang kena sembur,” dakwa Sureeya Hajidaud.
“Rasanya orang yang tulis tu dah hilang kesabaran kerana kambing yang dilepas oleh tuannya makan pokok-pokok tanaman dia. Masakan dia nak buat macam tu,” komen Zulkifli Md Isa pula.
“Jenis lepas kambing merata ni. Nasiblah tuan kambing orang tak ambil sembelih. Lain kali bila nak bela kambing, jaga betul-betul,” ujar Bjock Bunddle. – K! ONLINE


Lelaki bayar duit minyak sambil berbogel
Oleh KOSMO!

1 Februari 2022, 5:00 pm
SYDNEY – Seorang lelaki pertengahan usia dilaporkan berjalan ke dalam sebuah stesen minyak di timur Sydney untuk membayar petrol dalam keadaan berbogel, lapor akhbar Daily Mail, kelmarin.
Kejadian yang dirakam menerusi sistem televisyen litar tertutup (CCTV) itu menunjukkan situasi ketika seorang juruwang sedang melayan pelanggan di Edgecliff BP, New South Head Road pada Khamis minggu lalu.
Lelaki itu dilihat membayar minyak menggunakan telefon dengan bersahaja ketika juruwang itu cuba mengelak daripada bertentang mata dengannya.
Selepas selesai membayar, dia kemudian dilihat dengan pantas berpusing dan berjalan ke keretanya.
Ketika lelaki itu mengisi minyak, seorang pekerja lain dilihat berada di dalam kedai dengan beberapa pelanggan turut menggunakan pam minyak berdekatan.
Video kejadian diperoleh oleh pengurus stesen radio Radio King, Bruno Bouchet dan pengacara stesen radio KIIS 106.5, Kyle Sandilands sebelum dikongsikan di laman Twitter.

Bouchet memberitahu laman berita Daily Mail Australia bahawa kejadian yang berlaku menyebabkan juruwang itu kehilangan kata-kata.
“Juruwang itu lebih bimbang kerana lelaki itu tidak memakai pelitup muka tetapi tidak tahu bagaimanan hendak menegur memandangkan seluruh badannya tidak ditutupi,” kata Bouchet.  – Agensi


Bayi tonton televisyen 2 jam sehari lebih berisiko hidap autisme
Oleh KOSMO!

1 Februari 2022, 3:00 pm
TOKYO – Satu kajian mendapati bahawa bayi lelaki yang menonton televisyen selama sekurang-kurangnya dua jam sehari adalah tiga kali ganda lebih berisiko untuk menghidap autisme, lapor portal berita MailOnline semalam.
Kajian yang dijalankan sekumpulan penyelidik dari Universiti Yamanshi di Jepun itu membandingkan tahap masa skrin dalam kalangan 84,000 bayi berusia satu tahun terhadap kadar diagnosis ketika mereka berumur tiga tahun.
Hasilnya mendapati bahawa kadar autisme adalah 3.5 kali lebih tinggi dalam kalangan kanak-kanak lelaki yang terdedah kepada skrin selama dua jam sehari, berbanding yang tidak menonton televisyen.
Bagaimanapun, tiada hubung kait yang sama ditemui bagi kanak-kanak perempuan.
Dalam kajian tersebut, para penyelidik menyoal ibu bapa kepada 84,000 bayi mengenai tempoh masa anak-anak mereka menonton televisyen pada usia satu tahun.
Mereka seterusnya ditanya sama ada anak mereka didiagnos dengan autisme antara usia dua ke tiga tahun, di mana tempoh masa ketika sindrom itu kebiasaannya dikesan.

Hasilnya mendapati bahawa 330 kanak-kanak (0.4 peratus) disahkan menghidap autisme pada usia tiga tahun dengan 251 adalah kanak-kanak lelaki dan 79 kanak-kanak perempuan.
Ini diburukkan lagi dengan pandemik Covid-19 yang telah mencetuskan perubahan pantas dalam gaya hidup, sekali gus meningkatkan masa menonton televisyen dalam kalangan kanak-kanak di seluruh dunia. – Agensi


Wanita rugi RM109,200 ditipu beli tiga komputer riba
Oleh KOSMO!

1 Februari 2022, 3:05 pm
Oleh NORHAFIZAN ZULKIFLI
KUANTAN – Hasrat seorang wanita untuk membeli tiga buah komputer riba tidak kesampaian apabila dia ditipu sehingga mengalami kerugian sebanyak RM109,200.
Ketua Jabatan Siasatan Jenayah Komersial Pahang, Superintendan Mohd Wazir Mohd Yusof berkata, kejadian bermula pada 19 Januari lalu apabila mangsa cuba membeli komputer riba yang dijual melalui laman media sosial Instagram.
“Mangsa yang bekerja sebagai kerani berurusan dengan seorang lelaki dan berbincang untuk membeli tiga unit komputer riba jenama Asus dan mangsa mula membuat pembayaran secara dalam talian ke lima akaun berbeza pada 20 Januari lalu.
“Dalam tempoh dua hari mangsa telah melakukan 15 transaksi ke akaun suspek dengan jumlah keseluruhan sebanyak RM109,200 meliputi kos penghantaran, kad jaminan, cukai kastam, cabutan bertuah dan sebagainya,” katanya dalam kenyataan di sini hari ini.
Menurut Mohd Wazir suspek terus meminta wang daripada mangsa menyebabkan mangsa berasa tertipu dan membuat laporan di balai polis Kuantan. -K! ONLINE


5,566 kes baharu dicatatkan
Oleh SITI A'ISYAH SUKAIMI

1 Februari 2022, 3:45 pm
PUTRAJAYA – Kes harian kembali meningkat melepasi angka 5,000 dengan 5,566 kes Covid-19 hari ini, menjadikan jumlah kumulatif sebanyak 2,876,324 kes.
Semalam jangkitan Covid-19 di seluruh negara mencatatkan sebanyak 4,774 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” menurut ciapan Twitter beliau di sini hari ini. – K! ONLINE